qundao/data-zh-poetry huggingface dataset:
摇扇
作者：弘历
朝代：清
体裁：古风

摇扇风即生，自然非勉强。天炎风亦炎，气爽风亦爽。谓风自扇出，风性应无两。谓风不藉扇，扇收风何往。祝鮀不能辨，公输难措想。明有时而暗，泰山蔽一掌。智有时而愚，扬声以止响。倏忽丧混沌，神珠得罔象。谁能去安排，豁然天地朗。
摇扇
作者：弘历
朝代：清
体裁：五言绝句

风从扇里出，扇自手中持。一二二而一，当前悟即离。
摘梅
作者：弘历
朝代：清
体裁：古风

梅花无仰开，云善避风雪。验之果诚然，反侧枝间缬。是谓具机智，宁祇芳且洁。盆莳虽由人，其性不可夺。春来葩益繁，累累纤条结。韵妍以为清，味郁而不烈。太盛物所忌，间摘非连折。置之水精盘，一色难分别。几上扑鼻香，不辨琼英设。欲呼宋广平，重赋心似铁。
摘梅四首·其一
作者：弘历
朝代：清
体裁：七言绝句

盆梅亦识春来候，累贯枝头烂漫开。却忆孤山亭子畔，此时此景岂殊哉。
摘梅四首·其三
作者：弘历
朝代：清
体裁：七言绝句

缶中落落越精神，韵事由来创以新。漫认江南陆都尉，连枝折赠陇头人。
摘梅四首·其二
作者：弘历
朝代：清
体裁：七言绝句

去密留疏趣益长，玉盘盛可挹清芳。后言退有中常侍，热闹空孤培植忙。
摘梅四首·其四
作者：弘历
朝代：清
体裁：七言绝句

防盛因教间摘之，一时触目会清思。世间万事那如此，周易分明有儆辞。
摘梅成咏
作者：弘历
朝代：清
体裁：古风

温室绽盆梅，载阳鬯昭苏。得地复乘气，语云栽者扶。蓓蕾缬嫩条，累累如贯珠。中人喜其颗，那肯轻修除。葩放蔫无神，胎含碍难舒。大半黏枝间，郁郁惟待枯。是谓伤太盛，盈虚理非诬。况与不盛同，酌治宁可无。乘閒为采摘，爱较姑息殊。堆盘发芬馨，在树回芳腴。一举而两得，孰云匪清娱。
摘梅谩咏
作者：弘历
朝代：清
体裁：古风

春气到万类，萌兆无无时。梅本华中圣，先知觉后知。古干育瓷盆，培护咸得宜。开花香且繁，累累压垂枝。嫩朵不得绽，蔫瓣亦鲜滋。是谓过于盛，既盈必致亏。又如向隅者，独弗蒙阳曦。绕树悟斯缘，搯摘试脩治。十分去大半，乃露骨格奇。酣放率屏却，含胎留待披。其韵始入画，此举实宜诗。本非学陆凯，底藉拟佺期。鋗人尚热闹，窃惜夫何疑。
摘玉华寺晚桂恭进皇太后并为图而系以诗
作者：弘历
朝代：清
体裁：七言律诗

和仲行冬风意饕，皋涂枝上驻春豪。献来万寿嫦娥桂，欣傍三千王母桃。香逐祥飔喷玉屑，润沾宝露裛天膏。平铺金粟图金粟，生意昌昌飏綵毫。
摛怀
作者：弘历
朝代：清
体裁：古风

本因礼圣来，祝慈亦要事。上水行舟难，下水行舟易。是用先岱庙，阙里翻为次。虽云各尽诚，恐滋后人议。今朝过南旺，水顺复风利。计程七十里，未午巳云至。船窗更馀暇，摛怀吟五字。
摛藻堂
作者：弘历
朝代：清
体裁：古风

文轩搆琼苑，仙柏荫广宇。题额纵自今，考迹亦云古。芸编贮万卷，牙签分四部。淡泊以怡情，节俭斯贻祜。掞毫戒丽妍，守器怀神巨。卑兹力沟洫，无间惟称禹。
摹倪瓒狮子林图并题以句
作者：弘历
朝代：清
体裁：七言律诗

狮子林称芗故吴，倪迂旧迹不宜无。石渠妙品难虚彼，竹院清娱漫仿吾。虽亦循门得蹊径，真成依样画葫芦。装池付弆留佳话，惜墨閒情或可夫。
摹唐寅事茗图即用其韵
作者：弘历
朝代：清
体裁：七言绝句

记得惠山精舍里，竹垆瀹茗绿杯持。解元文笔閒相仿，消渴何劳玉虎丝。
摹唐寅折梅仕女图因用其韵
作者：弘历
朝代：清
体裁：七言绝句

群芳谱里冠春台，物得南枝几朵开。恰似寿阳初膳起，浑忘点额玉珠来。
摹王羲之快雪时晴帖真迹因题左方·其一
作者：弘历
朝代：清
体裁：七言绝句

丁甲呵持信有之，墨池终古法书垂。试思走笔明窗际，正是吟成柳絮时。
摹王羲之快雪时晴帖真迹因题左方·其三
作者：弘历
朝代：清
体裁：七言绝句

阿大中郎未足多，东山丝竹久消磨。何如内史风流笔，占尽千秋听讲鹅。
摹王羲之快雪时晴帖真迹因题左方·其二
作者：弘历
朝代：清
体裁：七言绝句

数来二十八骊珠，翥凤翩鸾有是乎。笑我冻蝇参未破，从今拟欲废操觚。
摹王羲之快雪时晴帖真迹因题左方·其五
作者：弘历
朝代：清
体裁：七言绝句

赚得兰亭萧翼能，无过玉匣伴昭陵。剩留快雪公天下，一脉而今见古朋。
摹王羲之快雪时晴帖真迹因题左方·其四
作者：弘历
朝代：清
体裁：七言绝句

锦囊乐毅久成烟，老子西升只廓填。独有山阴双逸士，尚携海水历桑田。
播醇斋
作者：弘历
朝代：清
体裁：七言绝句

去岁来缘预祝釐，兹因回跸小栖迟。笙歌帗舞都无藉，颇觉额斋两字宜。
播醇斋
作者：弘历
朝代：清
体裁：五言律诗

春朝上巳后，柳墅海河滨。烟意柔条挽，露光嫩蕊匀。向花开户牖，把卷异舻䑳。却是怀惭处，德风播未醇。
播醇斋
作者：弘历
朝代：清
体裁：五言律诗

祝龄从众请，复此至天津。乘令当三月，施恩逮万民。耕桑所勤问，歌舞亦纷陈。返已惟生恧，难言斯播醇。
播醇斋
作者：弘历
朝代：清
体裁：五言律诗

轩槛洒然清，隔年此驻旌。宁图观物景，盖欲悉民情。是地广陵类，围城鹾户盈。播醇岂不愿，返朴愧躬行。
撷景室
作者：弘历
朝代：清
体裁：七言绝句

物意花情景正都，适逢也为立斯须。付他虚室纳恒有，笑我空言莫若无。
撷景室
作者：弘历
朝代：清
体裁：七言绝句

稚节俶韶方蒀意，红情绿象未宜言。空空室号撷景者，冶冶昌昌性早存。
撷景室
作者：弘历
朝代：清
体裁：七言绝句

花香鸟语总成诗，秋月春风那费思。仁者见仁智者智，一庭撷景有如斯。
撷景室有咏
作者：弘历
朝代：清
体裁：古风

春景自当前，撷则随人意。仁者见谓仁，知者见谓知。仁知夫岂殊，其取乃各致。谁能会本源，可与言文义。
撷翠楼
作者：弘历
朝代：清
体裁：七言律诗

今岁玉泉几度来，愁霖望霁每徘徊。山阴一曲兹初到，阿阁两层窗正开。兴在林间诚偶尔，恐妨政务转怦哉。重重翠色增浓润，忧乐惟人自取裁。
撷翠楼
作者：弘历
朝代：清
体裁：七言绝句

几架岩楼栖崛崎，乔柯低叶座中披。漫嫌翠色未张王，好是千林酝酿时。
撷翠楼
作者：弘历
朝代：清
体裁：五言律诗

千林未吐叶，八牖镇张楼。岂遂堪撷少，试看松翠流。风吹为飒沓，云衬作沈浮。蒲柳诚何谓，犁然有去留。
撷翠楼
作者：弘历
朝代：清
体裁：七言律诗

因迥为高便置楼，凭栏适足畅吟眸。来青八牖纳无尽，飞碧四山幻若浮。土可稼还泉可濯，春方鬯更雨方收。老松新柳都增色，大令丹青逊一筹。
撷翠楼
作者：弘历
朝代：清
体裁：七言律诗

就迥为高不费脩，缘梯而降乃知楼。撷虽万树因时异，翠则孤松自古留。三日无妨身与憩，一时可悟意相投。天风习习岩间落，更有寒涛飒若流。
撷翠楼
作者：弘历
朝代：清
体裁：古风

时节暮春初，千林未张王。依稀见嫩翠，始具如油状。于斯得奇会，目营惬心匠。无取其烂漫，有欣其酝酿。语之曰迟迟，物理忌酣放。
撷翠楼
作者：弘历
朝代：清
体裁：五言律诗

春冷林迟绿，山灵不让时。雨休润铺嶂，阳晒色生枝。延目撷芳叶，甄心翠揽宜。高楼默无语，两字槩于斯。
撷翠楼
作者：弘历
朝代：清
体裁：七言绝句

林姿树态四邻稠，色相空机七字收。却是偶兹撷翠耳，曰恒还祗属斯楼。
撷翠楼
作者：弘历
朝代：清
体裁：七言绝句

漫言林翠未堪撷，自有松青与柏苍。一阵天风翻石壁，吹来谡谡称心凉。
撷翠楼
作者：弘历
朝代：清
体裁：古风

玉泉之阿别一湾，构筑爱此高楼间。岚气日夕佳入户，翠微以南纯浸山。云松或是偓佺种，烟荔未许周颙攀。游回摛藻书长句，逸趣原得于其间。
撷翠楼
作者：弘历
朝代：清
体裁：七言绝句

高低为屋倚山脩，上是平轩下是楼。应接何须道无暇，四围总觉翠迎眸。
撷翠楼口号
作者：弘历
朝代：清
体裁：七言绝句

乔松古柏非无色，祗可言苍翠弗宜。冈柳岩槐叶迟翠，楼窗谁耐待于斯。
撷翠楼口号
作者：弘历
朝代：清
体裁：七言绝句

山楼高处与松平，撷翠居然惬迥情。红杏碧桃岂无色，彼哉听尔一时荣。
撷翠楼口号
作者：弘历
朝代：清
体裁：七言绝句

岩楼拾级八窗披，林态峰姿莫遁奇。设使非停六日跸，四山佳翠撷教谁。
撷翠楼口号
作者：弘历
朝代：清
体裁：七言绝句

岩楼面面开窗牖，画意诗情满入怀。绿柳红桃虽亦好，名山自以翠为佳。
撷翠楼得句
作者：弘历
朝代：清
体裁：七言绝句

碧逻青围蔚四山，画屏浮动八窗间。短章自可当长赋，消得楼中片晌閒。
撷芳亭
作者：弘历
朝代：清
体裁：七言绝句

山亭搆为野芳开，春意方舒殿里梅。四柱漫怜迟所撷，韶光得得逼人来。
擢秀亭
作者：弘历
朝代：清
体裁：七言绝句

一朵芙蓉上置亭，葳蕤高举侧珑玲。河阳藻鉴非虚拟，应识人间有姓邢。
攓云亭
作者：弘历
朝代：清
体裁：古风

山庄最高处，建亭名攓云。云却在足底，把捉徒云云。长啸倩谁答，秋空惟碧旻。
支公庵
作者：弘历
朝代：清
体裁：七言绝句

山光树色无今古，流水行云有送迎。马去鹤飞消息绝，岩庵犹纪遁公名。
支公庵
作者：弘历
朝代：清
体裁：七言绝句

支硎山复经萧寺，松韵泉声总快情。却笑上人称善遁，至今仍未遁其名。
支公庵
作者：弘历
朝代：清
体裁：五言律诗

支遁何曾遁，硎庵尚有庵。迹同罗什北，心是慧能南。马跋仍山径，鹤归带晓岚。不殊觌面者，松月映虚龛。
支硎山
作者：弘历
朝代：清
体裁：七言律诗

枣叶须弥没义寻，支硎奚碍号观音。春山依旧开图画，平石何曾识古今。当户松支千丈盖，落溪泉奏七弦琴。马嘶墙外鹤笼院，似忆云岩有道林。
支硎山
作者：弘历
朝代：清
体裁：七言律诗

问景东峰与碧泉，支硎得号忆遥年。可知爱鹤兼调马，那碍翻经及习禅。图画奇参窗户里，筑琴响递榻床边。旧题宛在苍崖泐，何事苔痕半隐然。
支硎山恭依皇祖诗韵
作者：弘历
朝代：清
体裁：七言绝句

支硎占断古临硎，为爱寒泉谡入听。韶景无边富前度，松岩不改是曾青。
支遁庵
作者：弘历
朝代：清
体裁：七言绝句

支公当日此肥遁，剜石为龛隐翠棱。却是无能遁后世，至今庵尚以支称。
收麦
作者：弘历
朝代：清
体裁：古风

收麦南北殊，节复异先后。南人用铚艾，北人拔以手。南饼已登盘，北粮犹栖亩。今朝见收麦，嗟尔待之久。妇子并赴时，灾后资糊口。辍作跽道旁，予曰兹否否。卫士不汝呵，民官不汝取。赖此接青黄，力穫莫孤负。闻言各喜跃，攓拗相抖擞。因悟化民方，不在勤训诱。
收麦
作者：弘历
朝代：清
体裁：古风

自春徂夏仲，甘膏沾麦垄。逮兹登场候，时旸惬心孔。实坚复实栗，穫毕纳筐笼。街头贱面价，仓内馀籽种。农报收十分，此言宁怂恿。卅年始一遇，诚慰还诚恐。五字当名书，公旦例堪踵。
改教
作者：弘历
朝代：清
体裁：古风

弗胜民社任，正途例改教。内卿外方伯，课吏率同调。予亦不能违，舍此无他道。然予更思之，颇觉殊缓要。道德齐以礼，圣训如日照。政刑民苟免，安能致熙皞。德礼在明经，王道无近效。则今之所为，重吏轻学校。然其龙钟辈，难免虐无告。彼方隐其岁，自以为年少。设彼更致问，观人戒取貌。何知我不能，亦乏语而报。诗识用人难，兼因以自诮。
放生
作者：弘历
朝代：清
体裁：古风

荥阳逭沛公，遂有放鸠制。巴陵则放鸦，用以卜新岁。因之传放生，阴骘盛后世。鸟兽虫鱼鳖，其类初不计。甲者谢曾公，东斋曾备记。其事始儒家，讵出缁黄议。群生非自投，仍由人捕致。捕十活五六，遇放复遭系。害生缘放生，匪爱害实暨。小道虽可观，致远则恐泥。
放生
作者：弘历
朝代：清
体裁：古风

鱼喜江湖鸟喜天，物各得所性自全。意欲爱之乃害之，适如驱鱼之獭驱爵鹯。嗟哉煦煦为仁流，放生之事于是传。市井小儿谋利巧，深渊取鱼树罗鸟。持鬻街头供放生，犹然自咎所获少。刚幸九死得一生，駾喙未定魂犹惊。因缘仍复遭网罟，终为几上之菹釜中烹。君不见自从人好行小惠，林泉之物乃少全其类。
放笔写盆梅并为是歌
作者：弘历
朝代：清
体裁：古风

顺河集边室数楹，防湫湿建由大吏。既朴且淳秀而野，江北已递江南意。春风驻辇喜清舒，庭有盆梅为点缀。藏苞含萼未全开，以未全开益佳致。观其酝酿有馀思，设已烂漫夫何味。邓尉香雪即当逢，女夷酌剂有深义。因之放笔为写生，无咎元章法总置。尺蠖之屈以求信，妙筦由来易理契。
放舟至影湖楼得句·其一
作者：弘历
朝代：清
体裁：七言绝句

园墙命启闸门扃，顺水放舟势建瓴。顷刻湖心楼便到，影来远近列峰青。
放舟至影湖楼得句·其三
作者：弘历
朝代：清
体裁：七言绝句

年来秋月例登楼，素景于人雅相投。无那炎蒸欣脱体，如何宋玉却生愁。
放舟至影湖楼得句·其二
作者：弘历
朝代：清
体裁：七言绝句

爱揽山光印水光，片时消得坐匡床。拈毫底识新秋景，风拂筕篖著意凉。
放舟至影湖楼得句·其四
作者：弘历
朝代：清
体裁：七言绝句

澄澈平湖旷荡空，楼窗不断芰荷风。楞严最契青莲法，万景都参影现中。
放舟至影湖楼得句题邹一桂画秋色即用其韵·其一
作者：弘历
朝代：清
体裁：七言绝句

莫怪八公发尽斑，须臾解会变朱颜。墙头秋色有如此，信报天边雁欲还。
放言
作者：弘历
朝代：清
体裁：古风

古往今来，邈矣悠哉。天胡为而上浮，地胡为而下隤。日月胡为西没而弗返，江河胡为东流而不回。已去之日去如驶，未来之日来不已。孔子大圣不能言，曰未知生焉知死。李老君、梵释迦，二人亦皆卓卓绝伦者，到此空自生咨嗟。不然何以徘徊双树之下示寂灭，弟子痛哭如失爷。函关已过无还日，乃遁其辞曰死而不亡者寿以相誇。大椿过八千，橛株无复全。朝槿依依，似较久延。彭之死日，殇之生年。前不知后，后可缘前。以此例彼，毕竟齐焉。不愿为天灵兄弟各活一万八千岁，愿为火劫以后能知万古风流倜傥一日之高贤。
放雉行
作者：弘历
朝代：清
体裁：古风

大蒐之便亦设罗，有雉罹焉获实多。笼收车载率生致，淹寒重试饕则那。山庄林泉清且美，取诸于彼放诸此。开笼飞去任所之，悠然逝若纵壑鲤。凭观自欣继自笑，濒死倖生雉岂料。煦妪为仁讵所期，爱物应须识其要。
放鲤
作者：弘历
朝代：清
体裁：古风

渔舟棹出丛芦中，老渔长跽竹篮把。献芹献曝古有之，吾侪所有惟鱼也。语质情殷礼不娴，斯民三代言非假。跳篮拨剌意乞生，去乙何用供烹鲊。赐翁金钱令放鱼，持鱼欲放还难舍。校人反命验当前，悠然真得殊潇洒。进舟齐众猎飞凫，笑思此复何为者。
放鹤亭
作者：弘历
朝代：清
体裁：古风

或有贡鹤者，綵笼巧庄校。曳尾涂中龟，笥藏非本好。艰飞羽已剪，仰食喉空叫。怜其类乘轩，荣不存所乐。深山丛樾间，放去任腾掉。一岁养翼成，二岁和子效。原在山庄中，施亦有佳报。林家明圣致，张氏云龙调。于我何有焉，我意其明告。既以遂烟霞，亦以省粱稻。贵适生物性，非学幽人操。
放鹤亭
作者：弘历
朝代：清
体裁：七言律诗

溪亭阅古坐斯须，千载孤山信不孤。岂必鹤归识丁令，恰因梅放缅林逋。赢将白傅还苏守，留得青山与碧湖。葛岭当前漫相傲，顽仙未必及潜儒。
放鹤亭作
作者：弘历
朝代：清
体裁：七言律诗

孤山山北圣湖濆，云有林家处士坟。自是傲时尚高逸，岂关缀景事华纷。桑田海水殊当代，鹤子梅妻属此君。暂对拈毫非不可，虑无佳句继馀芬。
放鹤亭作歌
作者：弘历
朝代：清
体裁：古风

昔日放鹤适其性，亦省鹤粮两得宜。鹤飞去亦有时返，或常携子相追随。久之远飏不复至，背德何必怪物欺。园丁苦于粮无剩，新鹤仍剪翎为羁。献勤供揽且窃馈，一利一弊聊听之。兹放鹤亭成虚语，烛照讵必俾无遗。
放鹤亭口号
作者：弘历
朝代：清
体裁：七言绝句

不教剪羽任翱翔，岂为区区省稻粱。即使饱扬自飞去，原吾宇内信何妨。
放鹤亭对鹤作歌
作者：弘历
朝代：清
体裁：古风

去年放鹤因名亭，今年鹤在如有情。栖松友鹿颇适性，餐风饮露已养翎。四柱何曾与为槛，鹤自不去生吾感。岂伊犹忆稻粱恩，此而放之翻觉慊。嗟哉物类有若斯，掉头去者诚何为。
放鹤亭戏题
作者：弘历
朝代：清
体裁：古风

支硎溪壑多分支，寒泉楼阁早弗寒。独喜四柱称放鹤，犹存本色临荒山。道人已往不复返，胎仙一去谁期还。千年丁令致可笑，惜未忘情于世间。
放鹤亭放歌
作者：弘历
朝代：清
体裁：古风

山心已陟半山高，案衍西岭实不遥。过岭即可造创得，事半功倍难辞劳。适百里者半九十，自画未可中路抛。因之贾勇复前进，或舆或步为清遨。小亭又在岭之半，去年放鹤因名标。鹤去不知向何处，中鋗拍手徒呼招。尔又非张氏之僮林氏仆，翩然羽客岂能俛首逐逐随尔曹。
放鹤亭歌
作者：弘历
朝代：清
体裁：古风

木石岂千年，羽衣早翩去。何来云龙顶，依然有其处。疏轩眺远栖嶙峋，阶前亦立胎仙群。坡翁公案一重唱，尔时更有张山人。青山绿野古徐州，黄河之水东南流。本意登临豁远志，宣房深计翻增愁。
放鹤叠去岁避暑山庄放鹤亭韵
作者：弘历
朝代：清
体裁：古风

山园有笼鹤，山庄试衡校。桎梏与之食，谅非心所好。傍岩偶过之，弹舌声声叫。其情似相诉，云彼则何乐。是宜一例看，概放恣荡掉。荡掉讵远去，山庄有明效。遂尔食琼志，泯我衔珠报。出笼畅嘹唳，已非适才调。犹水之就下，言性孟赢告。虞人慢愁罗，林丞免赋稻。藉曰虑其饥，何如养其操。
放鹿
作者：弘历
朝代：清
体裁：古风

出谷霜风严，冒岭朝烟雾。合围廓堂皇，轻骑剧鸿絧。弥缝无漏罅，呦鹿周阹众。应弦纷屡踣，叠双频命中。他他已铺原，祁祁互奔撞。肩怠繁弱张，手疲游龙鞚。大庖既云足，颁杀逮仆从。于物诫尽取，多或弃无用。因命佽飞徒，罢射快一纵。归林得所乐，失侣怀馀恸。习武会常来，孳息仍厨供。非希汤网名，儒臣漫陈颂。
放鹿
作者：弘历
朝代：清
体裁：古风

或有献鹿者，槛中笼觳觫。开槛命放之，山谷恣游逐。无何持铳出，林中寻跧伏。牛羊何择焉，况是同为鹿。仁术在扩充，夔然憎忸恧。
放鹿
作者：弘历
朝代：清
体裁：五言律诗

麀鹿逾常夥，开围任赴榛。聊因学宣牧，匪欲博汤仁。悠逝得其所，分颁逮尚均。宁辽待取报，明岁猎甡甡。
放鹿行
作者：弘历
朝代：清
体裁：古风

迩年迤西率未到，今来欲一穷其奥。猎所未经兽所都，汤武驱民义可晓。夷坑拔卤嗟太勤，供役惟千二百人。峰峣谷阻弗遗弃，雁行鱼贯联汾沄。放围队疏渐进密，麌麌之盛过沮漆。大宛青骢金仆姑，或群或友燕悉率。肩疲腕怠获他他，广原奔迸犹馀多。物亦命也戒尽殛，取之无厌理则那。传宣开围任逸避，长林丰草悠然逝。索伦笑我喣妪仁，搢绅诩我祝网义。诩我笑我两弗居，蓄养外囿斯深意。
故云贵总督将军一等诚嘉毅勇公明瑞
作者：弘历
朝代：清

凡经百余战，战必先众军。不谓世胄家，而有如此人。读书知大义，挽劲鲜与伦。短身既精悍，谋略兼出群。功难偻指数，嘉赍匪因亲。征缅次孟腊，独入克捷频。恨遇忌功者，逍遥河上陈。力战绝后继，终焉捐其身。于尔无悔怨，于我增悲辛。不须读杜牧，谓过赵使君。
故井
作者：弘历
朝代：清
体裁：七言绝句

万世教垂永津逮，当时未拟叹王明。易云改邑曾不改，况此新城原旧城。
故井
作者：弘历
朝代：清
体裁：七言绝句

改邑不改养无穷，心恻王明叹凤同。可识当年饮水处，曲肱乐亦在其中。
故井
作者：弘历
朝代：清
体裁：七言绝句

汔至初虽未有功，一时万载固非同。即今故井传津逮，德教依然养不穷。
故井
作者：弘历
朝代：清
体裁：七言绝句

移建新城原旧城，搆韩此日正符名。信恒屈暂宁须恻，万古有孚汲用明。
故刑部尚书张照
作者：弘历
朝代：清

书有米之雄，而无米之略。复有董之整，而无董之弱。义之后一人，舍照谁能若。即今观其迹，宛似成于昨。精神贯注深，非人所可学。三朝直内庭，受恩早且渥。其诗喜谈禅，学苏太相去声著。以苗疆获罪，意实别有托。平苗事既久，复用仍迁擢。性敏才本高，未免失行薄。使其生前明，标榜必致错。本朝无所施，小哉张与鄂。
故刑部尚书衔原刑部侍郎钱陈群
作者：弘历
朝代：清
体裁：古风

少年困场屋，贤母授之经。故学有渊源，于诗尤粹精。经济虽非卓，不失为老成。以疾赐悬车，还乡信循名。迎銮三于浙，祝釐两入京。倡和称最多，颂中规亦行。林下惟恂谨，文外无他营。优游登大耋，生贤没亦荣。
故协办大学士一等武毅谋勇公兆惠
作者：弘历
朝代：清

西师历五年，准回两进诗。两讨凡两阻，兆惠皆经了。而皆安然出，蒇功荷大造。设非忠诚笃，加以勇略昭。焉能合众志，成城锡箔保。耆定赞丝纶，章服元勋表。长予才三年，何不同予老。
故吏部尚书汪由敦
作者：弘历
朝代：清

由敦亦工书，用功过于照。而实不能及，则以天分料。古学实胜之，雅正弗轻掉。任职本谨愿，书谕夙夜效。乃以师生谊，获罪自所召。不可听其然，小惩大戒劭。然亦旋重擢，改过斯堪教。饰终仍加恩，善善欲长导。
故四川提督三等威信公岳钟琪
作者：弘历
朝代：清

三朝师武臣，钟琪为巨擘。车骑伐准夷，实其算之失。设誓诱张熙，忠诚天鉴赤。家居十余年，命董金川役。单骑入贼砦，大义示顺逆。勇而且有谋，群番詟辟易。受降遂凯旋，实亦资宣力。所见绿营多，鲜或踵其迹。卓有古将风，书勋太常册。
故大学士一等忠勇公傅恒
作者：弘历
朝代：清

世臣亦近戚，丹诚素所信。命之习政事，干材亦日进。金川往经略，旌旗改观奋。然其时其势，未宜深入迅。郎卡既怖詟，特许归降顺。凯旋赞黄阁，章服三锡晋。西师两用兵，同心却众论。坐谋无不协，用蒇大功建。其后征缅甸，力请往抒荩。猛拱既收服，官屯近围困。祇以水土劣，兵役多病顿。值彼悔罪请，爰撤师旅振。然因受瘴深，兼悔堕功闷。遂以永辞世，饰终典空绻。嗟我社稷臣，所期宁在近。年少长于余，骑箕惜且恨。
故大学士于敏中惜辞
作者：弘历
朝代：清
体裁：五言排律

给假期犹愈，永辞遽切伤。所嘉资练达，宁讵论文章。近腊月之下，鲜几暇以忙。徒教问药裹，未得奠椒桨。遗疏不堪视，挽词那可忘。悲今如伯施，述古叹文皇。因识人生幻，曾谁身世常。永怀忠谨行，特与祀贤良。
故大学士兼两江总督高晋
作者：弘历
朝代：清

从来擢督抚，德才量并重。以此下僚中，百不一二中。自知县起者，臻斯必超众。晋也实其人，故悉下情洞。更兼习河务，要任久倚用。乃以治河决，来豫屡稽功。愤懑因致疾，不起诚堪痛。历历怀旧臣，中外资经综。而予未歇肩，吁后期与共。
故大学士兼两江总督高晋挽辞
作者：弘历
朝代：清
体裁：七言律诗

本以脩堤藉硕谟，讵虞病不起中都。祗缘下楗亏工屡，更值偾辕败事殊。漠不关心岂卿也，愁因致疾究忠乎。考终入祀夫何恨，宁识怀贤痛惜吾。
故大学士兼江南河道总督高斌
作者：弘历
朝代：清

本朝善治河，靳辅齐苏勒。斌实可比靳，弗徒保工急。至其于齐也，有过无不及。惟是闭三坝，自信过于力。下河曾受福，异涨害亦迫。用此抵以罪，劝惩国之则。然终谅其心，与祠复原职。壬午复南巡，清口亲定式。预拆东西坝，频年已受益。昨秋黄河决，洪湖涨因逼。无已徐启坝，未至冲溃棘。使斌而有知，应叹初未识。
故大学士刘统勋
作者：弘历
朝代：清

从来举大事，要欲众志定。小利亦何庆，小失亦何病。阿逆之初叛，众论已纷竞。统勋督陕甘，储需任所胜。欲弃巴里坤，是殆乱军令。治罪易廷桂，并令随军进。五年大功成，释罪重从政。赏罚寓经权顺应自取听。十馀年黄阁，总兼部务仍。遇事既神敏，秉性原刚劲。进者无私感，退者安其命。得古大臣风，终身不失正。
故大学士前两江总督尹继善
作者：弘历
朝代：清

八旗读书人，假藉词林授。然以染汉习，率多忘世旧。问以弓马事，曰我读书秀。及至问文章，曰我旗人胄。两歧失进退，故鲜大成就。自开国至今，任事奏绩茂。若辈一二耳，其余率贸贸。继善为巨擘，亦赖训迪诱。八年至总督，异数谁能遘。政事既明练，情性复温厚。所至皆妥贴，自是福量辏。能诗略如白，倡和亦颇富。独爱驰驿喻，知寓意不留。
故大学士张廷玉
作者：弘历
朝代：清

风度如九龄，禄位兼韦平。承家有厚德，际主为名卿。不茹还不吐，既哲亦既明。述旨信无二，万言顷刻成。缮皇祖实录，记注能尽诚。以此蒙恩眷，顾命配享行。及予之莅政，倚任原非轻。时时有赞襄，休哉国之桢。悬车回故里，乞言定后荣。斯乃不吾信，此念岂宜萌。臧武仲以防，要君圣所评。薄惩理固当，以示臣道贞。后原与配享，遗训敢或更。求享彼过昭，仍享吾意精。斯人而有知，犹应感九京。
故大学士来保
作者：弘历
朝代：清

初供批本职，后弃侍卫护。弓矢固所习，悫勤更其素。止进恒有常，不失尺寸处。荐升掌内府，亦久蒙恩遇。因命长部曹，旅赞丝纶布。更践既已深，老成遂独许。虽无赫赫名，却有休休度。读书通大义，万石犹后步。
故大学士梁诗正
作者：弘历
朝代：清

未可甘盘伦，祇宜颜般等。信称馆阁才，句每有清警。践更既已深，遂亦丝纶领。一夜无病逝，入阁实未永。持身恪且勤，居家俭而省。内廷行走久，交接一以屏。不似张照挥霍，故率称其冷。翻以是嘉之，吾岂蔽近幸。
故大学士舒赫德
作者：弘历
朝代：清

遇顺饶有智，逢艰或失算。究以从政久，经事实明练。屡罢屡复用，中心惜英彦。践历更老成，遂掌丝纶涣。西师频建功，然职在参赞。土尔扈归顺，经理实妥善。六日靖临清，则信资伟干。燮理原未久，勋伐诚可按。怀旧不能忘，凄然一染翰。
故大学士鄂尔泰
作者：弘历
朝代：清

业师祇三人，其三情向剖。皇考重英贤，率命书房走。鄂蒋廷锡以阁臣，蔡珽法海列卿九。其时学亦成，云师而实友。不足当绛帷，姓名兹举偶。鄂其中巨擘，内外勤宣久。初政命总理，顾问备左右。具瞻镇百寮，将美惠九有。好恶略失尚，性阳阴则否。遵诏命配享，旌善垂不朽。
故大学士陕甘总督三等忠勤伯黄廷桂
作者：弘历
朝代：清
体裁：古风

西陲用兵时，军需信要务。统勋既罢斥，特用就熟路。擘画实尽劳，诸事皆弗误。而以民为重，从不加征赋。遇灾仍赈恤，入告直陈故。可比主吏萧，关中勤供输。以此论功勋，章服锡异数。为政颇尚严，赫赫名久著。然而公无私，任劳任怨素。两朝所造就，似此诚罕遇。
故大学士黄廷桂挽辞
作者：弘历
朝代：清
体裁：古风

华镫广乐正陈时，扼揽惊闻辰尾骑。慈庆朝仪难并辍，强酬节物泪双垂。屈指军兴逮五年，储胥事事合机先。亶惟良弼苍生福，痛惜摧心敢问天。马利军行粟赈民，弥留两事尚谆谆。鞠躬尽瘁今诚已，葛亮而来此一人。运筹力疾尚劳心，驿馆谁为下鹊针。赐赙行将归故里，椒浆写痛定亲临。封疆历三十馀年，公正廉明众共传。皇考时臣所馀几，鼻酸然复思愀然。
故大学士黄廷桂灵柩至京亲往赐奠
作者：弘历
朝代：清
体裁：七言律诗

事繁食少赤星颓，易箦谆谆饷务裁。公谨卒官父子感，马光还陜士民哀。忍将巫祝先桃茢，载共公卿酹玉罍。夺我良臣一何遽，不教留听凯歌回。
故宫侍皇太后宴
作者：弘历
朝代：清
体裁：七言律诗

关山瑞拥大安舆，祎翟祥凝庆善居。海旭腾辉红毾�，天浆介祉玉芙蕖。云依雉尾开双扇，星拱辰垣俯九墟。爱日岂忘沐雨际，弼基还廑肆筵馀。
故宫侍皇太后宴
作者：弘历
朝代：清
体裁：七言律诗

金风皎日丽仙屏，乐奏云韶凤下听。兴庆重来溯缔构，大安到处奉慈宁。云呈东海迎鳌驾，祥拥西池介鹤龄。敬领徽音识心所，曰钦绳继守先型。
故宫再用唐太宗幸武功庆善宫韵
作者：弘历
朝代：清
体裁：古风

李唐乘隋乱，迥殊汉创基。庆善虽成功，未足方今兹。我祖崛兴此，天命与人时。名正则言顺，内安而外夷。陪都建斯地，故国兴来思。惟是廑肯构，匪曰侈华㮰。护卫仍众仆，脩饰仍百司。如山之有堂，如川之有湄。富矣加之教，弦诵达邦畿。是用识本末，彬然成此诗。
故宫即事
作者：弘历
朝代：清
体裁：古风

戊戌临故宫，廿七月犹数。兹番至故宫，百礼以次举。旧去不可追，新来岂恒住。一瞬迅驹隙，藉悟今兮古。于古有萧王，践阼称建武。章陵修园庙，南阳赐租赋。凡以思旧业，善政纷堪睹。大都为子孙，不忘其父祖。违道斯弗远，吾语非徒语。
故宫即事
作者：弘历
朝代：清
体裁：七言律诗

转瞬忽经廿四年，白驹隙与逝波川。开疆拓土勉勿替，保泰持盈慎益虔。蒙藉前庥惟幸尔，思量重侍更潸然。翻书拟欲遣烦绪，其奈纷吾恨转填。
故宫咏烛
作者：弘历
朝代：清
体裁：五言绝句

火传薪岂尽，漏响夜方深。照得当年夕，艰难缔造心。
故宫对月
作者：弘历
朝代：清
体裁：古风

殿秋轮欲小，近海光愈洁。初度埤堄闉，渐朗琉璃阙。衣宵古已然，示冲今岂别。绳先盆增惕，惜阴敢即悦。同汉歌大风，异唐临辽碣。可爱冰蟾辉，何须问圆缺。
故宫览章奏
作者：弘历
朝代：清
体裁：五言律诗

黄扉章奏至，秉烛览移时。为敕几康故，难辞往复披。有秋方慰意，望雪更寻思。却想艰辛日，纷纷羽檄驰。
故户部尚书一等果毅公阿里衮
作者：弘历
朝代：清

昨岁秋之仲，盛京谒陵园。三大功臣墓，陪葬其间存。兹阿里衮者，额都四世孙。勇岂匹其祖，忠实一例肫。兆惠阻黑水，回众如蜂屯。尔时舒赫德，统兵速入援。又被狂且阻，进退至两难。适值阿里衮，送马继进遄。率兵亦弗多，乘夜贼营掀。贼骇自天降，鹿埵群逃奔。两军俱善归，重进鸿功全。后复往征缅，受瘁惜陨身。一再忘躯劳，思之辄泪扪。幸而子善继，金川建殊勋。凯旋以病终，悲惜何忍言。
故直隶总督方观承
作者：弘历
朝代：清

以书记起用，古有今则无。有之祇一人，曰惟观承夫。夙称习政事，铨曹尤著誉。出而为监司，荐升抚与督。在直二十年，勤干实有馀。永定筹补苴，艰为永逸图。然仅能如此，诚亦蒿目予。徒以莅任久，稍与姑息俱。未至大狼藉，何必吹求吾。成全良已多，讵非佳事乎。
故礼部尚书衔原侍郎沈德潜
作者：弘历
朝代：清

东南称二老，曰钱沈则继。并以受恩眷，嘉话艺林志。而实有优劣，沈舛钱为粹。钱已见前咏，兹特言沈事。其选国朝诗，说项乖大义。制序正厥失，然亦无呵厉。仍予饰终恩，原无责备意。昨秋徐述夔案发，潜乃为传记。忘国庇逆臣，其罪实不细。用是追前恩，削夺从公议。彼岂魏徵比，仆碑复何日。盖因耄而荒，未免图小利。设曰有心为，吾知其未必。其子非已出，纨裤甘废弃。孙至十四人，而皆无书味。天网有明报，地下应深愧。可惜徒工诗，行阙信何济。
效仇远十二辰体咏金川事解闷
作者：弘历
朝代：清
体裁：古风

鼠寇猖金川，于唐吐番种。牛相却悉坦，自昔恶蠢动。虎年即背盟，搆衅邻封冗。兔穴营三窟，蚁斗相冲桐。龙骧未足劳，方伯命戒董。蛇蝎为其心，迁延竟悯懵。马年增筑碉，吞并心益涌。羊子效父触，羸角曾弗恐。猴谲不可赦，王师发精勇。鸡肋非所图，群番筹安巩。狗苟与蝇营，压卵山临耸。猪靴羌儿俘，成功不旋踵。
效深室
作者：弘历
朝代：清
体裁：古风

上下计之曰高低，进退计之曰深浅。室在半天楼左侧，宜目为高曰深舛。试思制字之始初，高深名义有何辨。谓高为深深为高，夫何不可须臾转。掷笔大笑命舆去，拘墟见吾犹未免。
效深室
作者：弘历
朝代：清
体裁：古风

于低获深易，于高致深难。最高而效深，所以殊众观。軮轧泯边际，石林云海端。祇馀颢气俱，不碍天风寒。宁惟澄目谋，亦实谧心官。
效深室
作者：弘历
朝代：清
体裁：五言律诗

别室岩楼侧，蜃窗具四临。都因据斯迥，无不效其深。讵祗谋乎目，犹欣澄以心。心澄何所事，兴至便摛吟。
效深室
作者：弘历
朝代：清
体裁：古风

因迥既成高，据秘复效深。石磈堆为屏，松籁听作琴。林叶亦渐张，窗影含阴森。于焉托静愒，悠然获我心。
效深室
作者：弘历
朝代：清
体裁：古风

峰尖疑致窄，有云与为深。滃滃濛濛间，跬步不易寻。湿润沾衣裳，澹荡惬神心。犁然忽豁开，座底数万岑。
效深室
作者：弘历
朝代：清
体裁：古风

幽室迥楼傍，相资相得美。既有迥之彼，可无幽之此。迥为超之俦，幽乃深之始。非因拟议为，其效固如是。超已揽其表，深兹穷其里。可因悟为学，亦足通政理。
效深室
作者：弘历
朝代：清
体裁：古风

效与效同音，而胥具二义。曰法曰呈验，其用非殊致。深则浅之对，蕴以方寸地。岩室偶来游，题额瞻二字。弗作景概观，别生材器会。授职勤宣者，济济楚楚辈。率称效深心，深心果效未。知人能官人，应惕并增愧。
效深室
作者：弘历
朝代：清
体裁：古风

楼傍室两间，效深名自我。斯亦有说焉，取义乎平妥。横以深为嘉，纵以高为哿。纵横酌剂间，斯深阙不可。
效深室
作者：弘历
朝代：清
体裁：古风

楼既收彼远，室亦效其深。曲廊堪屧步，幽舍诚怡心。洒然生别会，遥当从近寻。万里无涯涘，原因方寸斟。额名题自昔，额义绎于今。
效深室
作者：弘历
朝代：清
体裁：古风

高处难为深，却有室深此。怪石锁攒丛，密林羃茈虒。时或白云兴，咫尺迷所以。是皆深于外，更有深于里。人实室之心，其深未易拟。
效深室有会
作者：弘历
朝代：清
体裁：古风

凭舆至楼上，循梯降楼下。接廊复有室，效深名额厦。畅望楼固宜，效深室合也。然而内外分，本末因之者。是不可不思，得其思者寡。
效深室有会
作者：弘历
朝代：清
体裁：古风

半天楼侧效深室，数武因之小憩临。斯乃高朗非幽夐，名实略似相陶阴。然而纵目一下观，普照翳蔽无劳寻。絜矩开诚愿，若此欲使面。从而后言者，毋或少隐坦。然皆得呈其心。
敖汉台吉彭苏克拉锡能诗书以赐之
作者：弘历
朝代：清
体裁：五言绝句

出守黄沙塞，入趋白玉墀。几曾金翕叔，入侍解吟诗。
敖汉捕鱼·其一
作者：弘历
朝代：清
体裁：五言律诗

一水带龙冈，三秋理钓航。蒹葭飐寒渚，鸥鹭貌江乡。乐事渔同猎，嘉鱼鰋共鲿。便途资众饷，莫漫比如棠。
敖汉捕鱼·其二
作者：弘历
朝代：清
体裁：五言律诗

玉镜澄秋浦，林峦入照佳。不纲仁未逮，结网念常怀。献获甘谁后，颁恩与众偕。鸣榔歌快豫，齐泊白云涯。
敞晴斋
作者：弘历
朝代：清
体裁：七言律诗

中元锡福普沾甘，快霁今朝数逮三。恰至敞晴阅景副，大殊昨岁惧霖酣。轻凉却恐霜来早，清爽真看秋正覃。题壁已盈无隙地，六旬诗债罢应堪。
敞晴斋
作者：弘历
朝代：清
体裁：七言律诗

今秋时雨复时晴，朅至山斋信敞情。万树吟风籁添爽，千峰照日黛含晶。鹤如忽下还飞上，鹿不见形祇听声。小坐促成章便去，那更格调致閒评。
敞晴斋
作者：弘历
朝代：清
体裁：五言律诗

倚岩得迥榭，对户有苍松。涧水白犹细，峰林翠越浓。雨图爽人意，晴喜利田农。亟雨亟晴好，较量实幸逢。
敞晴斋
作者：弘历
朝代：清
体裁：古风

傍晚岚气爽，策马聊山行。遂造山中斋，其名曰敞晴。一天朗霁烟，千里近虚楹。低谷色已暝，高峰照犹晶。所得殊胜常，真足欣予情。情欣讵在兹，多稼将西成。
敞晴斋
作者：弘历
朝代：清
体裁：古风

向咏敞晴六七月，今咏敞晴五月杪。大田资润乃所宜，麦逮熟虞发青秒。无时无日弗愁农，愁固当然吾久祷。屈指七朝连快晴，憩山斋略开怀抱。继而惕然复自责，斯得毋又骄之道。
敞晴斋
作者：弘历
朝代：清
体裁：五言律诗

寻鹿到山深，松斋倚碧岑。敞晴真及节，宿雨弗留阴。紫翠难为状，笙竽总入吟。不言图意会，其奈景开襟。
敞晴斋
作者：弘历
朝代：清
体裁：古风

山斋额敞晴，莫易视两字。遇霖虑伤稼，取吉聊一试。或当望泽时，则弗敢游至。其实关人心，那向斋求备。今朝霁景佳，坐吟欣满志。咄哉复失言，得毋招损致。
敞晴斋
作者：弘历
朝代：清
体裁：五言律诗

岩斋弗源至，至必以时晴。有树皆含籁，无峰不吐晶。泥松留鹿篆，露重发蝉笙。新句联旧咏，同为一慰情。
敞晴斋
作者：弘历
朝代：清
体裁：五言律诗

岩斋额敞晴，极北据峥嵘。每至率因霁，惟欣真副名。千林入目翠，万嶂映心明。深涧经行处，暗泉犹递声。
敞晴斋
作者：弘历
朝代：清
体裁：五言律诗

峦谷斯为敞，秋曦正尔晴。露枝垂潋滟，风叶舞晶明。能使馀炎忘，每欣峭爽迎。菜荞方待润，无取副兹名。
敞晴斋
作者：弘历
朝代：清
体裁：古风

崇峦复岫直北隈，茂林疏处开书斋。山庄驻已过半月，笑我今日方言来。一以鲜暇一境僻，似此构筑胡为哉。去岁题诗宛在壁，颇觉嫌晴望雨迫。兹来即景乃大忺，信是人情无定适。
敞晴斋
作者：弘历
朝代：清
体裁：七言律诗

常时旷望白云端，数息登来实畅观。落尽叶林山骨瘦，敛开岚岫宇情宽。明窗净几值馀暇，大壑崇岩了不寒。较雨量晴都过矣，惟欣暖日烘吟安。
敞晴斋
作者：弘历
朝代：清
体裁：古风

往年敞晴斋，率以雨后至。时行缘愁霖，喜值天开霁。今年敞晴斋，偶来与向异。虽雨弗致霖，润暄协农利。设使三庚中，恒此时若赐。秋收庶可期，虔颙祝如意。
敞晴斋
作者：弘历
朝代：清
体裁：七言律诗

极北深山别一区，楼台总觉是清都。秋高越致晴光敞，谷奥偏留树色殊。既不常来太懒矣，仍教亟去底为乎。曰予犹望门墙者，孔席惭同暇暖无。
敞晴斋
作者：弘历
朝代：清
体裁：古风

石栈过雨弗作泥，笋舆款款为攀跻。四邻云敛树姿现，一径烟开花气迷。山庄驻久兹始到，一到适然得吾好。谁云不得平则鸣，试听蝉吟与鹊噪。
敞晴斋
作者：弘历
朝代：清
体裁：古风

秋雨沾即佳，无事为霖久。今朝快霁定，云净扫如帚。乘凉可游山，缓辔入林薮。凹处栖岩斋，岰㠡隐轩牖。千嶂烘晴烟，心目敞虚受。即景得初来，来亦言旋走。
敞晴斋
作者：弘历
朝代：清
体裁：古风

立马可待晴，秋山有如是。既晴斋亦佳，跋马原来此。兰蹊不致泞，林关时滴水。晶然晃阳光，罨牖生烟紫。前朝绿云丛，今日讶成绮。
敞晴斋
作者：弘历
朝代：清
体裁：五言律诗

自我至山庄，今年时雨旸。无须副名卜，且免虑农忙。慰匪愁霖过，吟因消夏长。乘凉凭牖处，葱茜朗山光。
敞晴斋
作者：弘历
朝代：清
体裁：古风

言游极北山，斯为面南地。答阳实合宜，过雨每一至。千峰烘烟紫，万林濯影翠。形色胥难状，静中饶雅会。壁题率欲遍，历年喜晴意。可以观吾怀，望多忧多致。
敞晴斋书怀
作者：弘历
朝代：清
体裁：古风

迩来晴雨实无易，然值时行恐其爽。岩斋吉语取攀登，最喜贞符三日朗。碧天寥泬无片云，绿林殷靃有万状。即此景光岂易逢，几多卜度自怜曩。
敞晴斋即景
作者：弘历
朝代：清
体裁：七言律诗

星节昨朝喜快晴，洗车已过不须并。曦烘黍坂利成实，云净松斋善副名。晶爽秋光犹觉嫩，萧疏物色率含清。拈毫欲纪今来意，审意惟虞句涉盈。
敞晴斋即景
作者：弘历
朝代：清
体裁：七言律诗

逾月方言至敞晴，却欣斋阁善循名。风来林下惟披爽，日上窗前特耀晶。促织当秋欲吟凛，野花带露尚含荥。虽然闷与閒云散，仍缱军书烦绪萦。
敞晴斋即目
作者：弘历
朝代：清
体裁：七言律诗

寻胜行行陟翠椒，山斋蓦到敞晴霄。骋怀真是欣新霁，憩倦因之坐野寮。啼树閒禽疑对语，隔峰驯鹿若堪招。夕阳满谷催寒霭，下磴言归过石桥。
敞晴斋叠去岁韵
作者：弘历
朝代：清
体裁：七言律诗

朔翼连阴傍晚霁，幸符处暑兆诚佳。自兹数日晴秋宇，乃敢一时憩午斋。山色林光都报爽，黍高荞矮熟无乖。庶几凭牖应心慰，仍望擒凶未惬怀。
敞晴斋口号
作者：弘历
朝代：清
体裁：七言绝句

皓日萧风霁景澄，层峰叠嶂翠棱棱。予心亦与晴空敞，方信高斋忖度能。
敞晴斋得句
作者：弘历
朝代：清
体裁：古风

岩斋居极北，敞晴名已久。以遥弗频到，到必快霁后。恰似标贞符，神畅心无咎。露叶闪光晶，风枝绝尘垢。开窗爽气来，量物随所受。此乐不易得，惟在占农阜。
敞晴斋得句
作者：弘历
朝代：清
体裁：古风

岩斋近北岭，轻舆乘便到。霁景正澄鲜，曦光晶众峭。凭轩忆历年，佳哉副名号。然率因愁霖，有愁喜方觉。于此愁喜中，弗辞发宣造。
敞晴斋漫题
作者：弘历
朝代：清
体裁：七言律诗

望雨来斯题每闷，喜晴至此句多佳。一心莫定吾哂我，四壁不知彼自斋。今岁七言诚复异，夏秋两月幸无乖。谓宜当境适意矣，待捷经年更切怀。
敞晴斋题句
作者：弘历
朝代：清
体裁：七言律诗

敞晴每以望晴临，今日题诗殊向吟。宜雨宜旸真惬意，曰欣曰惕益铭心。老年非少艰生慰，器满易倾可不钦。本欲简词复难简，试看四面翠峰嵾。
散秩大臣弘晸物故诗以志事
作者：弘历
朝代：清
体裁：七言律诗

戌年赦过出囹圄，重锡恩为内大臣。仍以己私为汲汲，益彰圣鉴诲谆谆。雷霆雨露无非教，幻世空花底认真。皇祖亲孙十四剩，更无年老似予人。
散闷
作者：弘历
朝代：清
体裁：七言律诗

散闷秋山霭霁光，嘉阴深处逐风凉。涧泉隐现曾无定，塞苑寒暄自有常。鹿渐增肥毛匕泽，蛩将互斗胁先扬。迩来把笔艰佳句，舍此更奚解懑肠。
散馆试庶吉士赋得春蚕作茧
作者：弘历
朝代：清
体裁：五言排律

蚕事当春月，辛勤妇女咸。候时鸠上下，入户燕呢喃。松火燃村舍，条桑采谷岩。浴川身乍洁，食叶口方馋。起箔新蛾长，承筐素手掺。三眠类慵懒，八茧似封缄。漫比抽思巧，堪知为政凡。新丝还待卖，惭愧著袍衫。
敦叙殿有咏
作者：弘历
朝代：清
体裁：五言律诗

敦叙皋陶训，九经列在三。偶临原以暇，再举则何堪。竹韵风轻戛，梅芬春细含。奚因遣远绪，绨几拥书函。
敦叙殿有怀
作者：弘历
朝代：清
体裁：五言律诗

颜楣曰敦叙，开宴忆同堂。世岁过电影，今朝仍景光。其间尽多故，不觉引清伤。更弗行斯典，愁歌棠棣章。
敦素堂
作者：弘历
朝代：清
体裁：五言律诗

书堂敦素称，素色正含冰。设以还淳喻，惟应从俭能。太平斯日久，黻饰以时增。心识良言当，行之愧未能。
敦素堂
作者：弘历
朝代：清
体裁：五言律诗

尚絅恶文著，恬心养素先。那称无长物，可以味遗编。树色入帘静，波光映座鲜。因之悟摛句，亦岂在华妍。
敦素堂
作者：弘历
朝代：清
体裁：五言律诗

底爱溪堂好，溪堂趣可论。心凝形欲释，目击道犹存。藻绘兹无尚，图书必有源。春冰一片素，其意亦相敦。
敦素堂
作者：弘历
朝代：清
体裁：五言律诗

恒思淳贵返，颇以朴为怀。但此悬华檠，宁云称雅斋。烟堤远罨牖，冰渚近侵阶。敦素所包广，诗多赋亦乖。
敦素堂
作者：弘历
朝代：清
体裁：五言律诗

散步进如园，书堂敞网轩。偶然观四咏，岂必在千言。树色皆含润，蝉声不碍喧。阶前一池水，素色亦相敦。
敦素堂
作者：弘历
朝代：清
体裁：七言绝句

旭在明窗冰在池，额颜两字有馀思。可知返朴还淳意，每在临堂梯几时。
敦素堂
作者：弘历
朝代：清
体裁：七言绝句

朴素由来志所敦，循名未免恧文轩。即看綵胜华镫缀，岂是语云行顾言。
敦素堂
作者：弘历
朝代：清
体裁：五言律诗

溪堂临沼上，沼而尚凝冰。宛是玉壶在，依然藻鉴凭。翻书欣目朗，即境得心澄。更契卜商会，言诗可以兴。
敦素堂
作者：弘历
朝代：清
体裁：五言律诗

阶基临曲治，朴斲搆书轩。冰鉴先呈映，波纨漫待翻。即看通体洁，那藉绮言烦。素固人应尚，况予司化源。
敦素堂
作者：弘历
朝代：清
体裁：五言律诗

阶砌临澄水，虚明表里如。映心无蒂芥，寓目有鸢鱼。细雨过松坞，新波落竹渠。依然是藻缋，后素实敦余。
敦素堂四咏 其一 素月
作者：弘历
朝代：清
体裁：七言律诗

又是新年初度盈，徘徊素质照东楹。银花火树那增丽，古往今来不改明。赋爱谢庄能指要，诗传李白善研精。碧天碾过无留迹，谁得形容通体清。
敦素堂四咏 其三 素琴
作者：弘历
朝代：清
体裁：七言律诗

不教司设尚珍华，素荐乌琴雅称嘉。古器何须寻绿绮，断纹也似缀黄麻。成音自引松风入，和曲惟闻瀑水斜。失学未曾解操缦，有弦笑亦类陶家。
敦素堂四咏 其二 素冰
作者：弘历
朝代：清
体裁：七言律诗

小小方塘不是湖，平平恰喜素冰铺。一时漫论消兮结，万物呈来有若无。便尔丹青色难著，可怜鱼鸟望成孤。书堂虚朗疑何似，特似临阶置玉壶。
敦素堂四咏 其四 素鹤
作者：弘历
朝代：清
体裁：七言律诗

松下��素羽翩，禽中谁更许称仙。以无梁稻无笼槛，得任飞栖任食眠。瘦矣方堪入画格，逸哉何不可诗传。溪斋四事成佳契，返朴吾犹慊未然。
敦素堂见莲花始开
作者：弘历
朝代：清
体裁：七言律诗

过由复道复过来，咫尺如园小憩陪。暗付春光与花谢，底知夏景见莲开。淡妆雅韵诚宜素，外直中通不染埃。那藉徐熙称绘事，可从敦处玩真材。
敦素斋
作者：弘历
朝代：清
体裁：古风

朴斲溪斋额敦素，文是尧年垂宝露。忆予十二始髫龄，扈游曾此蒙恩顾。尔时宵旰原悉知，此日绳承得无慕。还淳返朴纵未能，齐礼道德宁弗虑。
敦素斋
作者：弘历
朝代：清
体裁：五言律诗

行宫历岁久，处处仰尧文。敦素垂斋额，还淳勉政勤。繁孳日以庶，侈靡自然纷。长此安穷虑，守成难是君。
敦素斋
作者：弘历
朝代：清
体裁：五言律诗

轩斋多古屋，题额仰羲文。朴斲今犹睹，淳风昔即勤。庭松饶画格，砌卉散仙芬。肯搆吾方勉，益思尊所闻。
敦素斋古斋临碧溪敦素仰尧题
作者：弘历
朝代：清
体裁：古风

示训诚谆矣，推行益恧兮。化民德先惭，敷教礼难齐。岂不唐虞企，其如世降低。
敩潘岳悼亡诗体即用其韵
作者：弘历
朝代：清
体裁：古风

十旬倏以临，服制众云易。予怀未觉遥，有如一日隔。偕老欢莫追，叹逝愁奚益。因悟宇宙间，率为形神役。别后已杳杳，忆前犹历历。惟其无显名，是以贻芳迹。嗟哉长春宫，遗像空悬壁。欢去悲以归，每念增忧惕。兰湘陈豆核，椒浆泛爵只。三奠尽一心，一心纷百析。倾爵酒频酹，拭巾泪犹滴。滴泪不能乾，平生恩爱积。齐物惭未能，难学庄盆击。独旦不能眠，欹枕怀百端。魄渊促代谢，朱明行欲阑。凉秋率感人，况逢形影单。未闻蛩杵声，已觉衾簟寒。寒宵那更同，梧月虚朣胧。九御咸备位，对之吁若空。所重在四德，关雎陈国风。讵如汉武帝，惟希见美容。愁思郁以纡，啜其泪沾胸。入梦诉未已，揽衣晨复起。脱珥赋鸡鸣，回思常事耳。已蹈东门吴，更如蒙庄子。安仁才一悼，予作实双纪。悲兮悲如何，遑论辞工鄙。达人应尽知，有生孰免逝。况年近不惑，亦岂为夭厉。独惜窈窕质，忽作朝云翳。永别乍一日，积日将成岁。代月祗十二，容台有典制。观德逢月忌，聊复一临祭。临祭知徒然，悲悰稍以尽。城隅葺静安，涉冬将发引。相待两皇妃，慧贤与哲悯。念此总伤神，那免泪泉陨。胜水卜佳城，终焉东结轸。为期指三年，欲言意不忍。不忍可柰何，沉痛以躇蹰。每因时序迁，一往景山隅。凤帷空想像，鸾驭终虚无。湘江愧交甫，曾逢帝子车。声吞语难罄，神往伤有馀。
敬天勤民宝四言诗
作者：弘历
朝代：清
体裁：四言诗

交泰御玺，定数遵天。掌之黄阁，传以亿年。粤是诸玺，缀文寓意。玉案挥毫，以资抑埴。杯棬弗用，箧衍尊藏。绣缫金鐍，永閟虹光。惟此截肪，用以三世。匪贵其材，实珍其义。其义云何，敬天勤民。祖考是勖，逮于藐身。天视民视，天听民听。一二二一，作狂作圣。挈纲提要，四字心传。于千万叶，永矢乾乾。
敬瞻颐和殿感而题句
作者：弘历
朝代：清
体裁：七言绝句

昔年搆筑事东朝，此日金铺锁寂寥。偶步寸衷无别思，徽音如昔黯魂销。
敬胜斋
作者：弘历
朝代：清
体裁：五言律诗

中禁此精庐，宁惟容膝馀。省心惕白日，切已奉丹书。映砌榴花放，插门蒲叶舒。斋居屏宴赏，摘句兴堪摅。
敬胜斋
作者：弘历
朝代：清
体裁：五言律诗

君道典谟备，始终惟一钦。丹书爰取义，白室此为箴。常有图书伴，如承师保临。凛乎朽索喻，逸豫敢萌心。
敬观太宗所御鹿角椅
作者：弘历
朝代：清
体裁：五言律诗

天然鹿角椅，合拱不倾欹。制朴身常泰，形端道可思。奢惩珊枕伴，俭似葛灯遗。却忆艰难际，曾无偃息时。
敬赋中正仁和此四字
作者：弘历
朝代：清
体裁：五言排律

奎画殿楹悬，因文道以诠。养心奚外此，示后永无愆。律已旰宵慎，临民政化宣。守中惟不倚，居正要非偏。仁则物皆育，和斯情毕联。分虽各具义，合是一承乾。清宴宁堪恃，崇高益巩虔。晨昏兹惕息，四字奉尧传。
敬题勤政殿
作者：弘历
朝代：清
体裁：五言律诗

勤政额康熙，年陈考莫知。几閒虽一豫，政要切畴咨。两字楣端揭，千秋家法垂。山庄及御苑，一例永钦兹。
敬题含德斋
作者：弘历
朝代：清
体裁：古风

书斋仰奎文，含德标檐际。两字具大端，千秋示深义。为君抚寰宇，其难守神器。必有德可含，方致歌乐利。德岂易云乎，爱民一言备。勤心继前规，永怀诏后世。
敬题含德斋
作者：弘历
朝代：清
体裁：古风

含德垂尧文，所包义实广。在兹当言兹，则我蒙抚养。舞象何知识，成器叨深赏。即今佛仔肩，敢忍孤畴曩。虽幸未陨越，惟益励劬强。
敬题含德斋
作者：弘历
朝代：清
体裁：古风

德之所包广，曰含义亦殊。含藏训已蕴，含被训物俱。在已贵蕴藏，方为有若无。在物贵广被，恩施普濊濡。圣人示大端，来者共勉诸。
敬题大政殿八韵
作者：弘历
朝代：清
体裁：五言排律

开国规模远，奉天宵旰廑。武功威敌詟，文治爱民殷。一殿于中耸，十亭以次分。都俞合众志，吁咈亦欣闻。济济思摅略，林林勉立勋。太常明纪绩，世袭永酬勤。上下交成泰，谋猷净扫氛。来孙承佑启，敢不敬为君。
敬题寿萱堂
作者：弘历
朝代：清
体裁：七言律诗

名山结搆俨名园，宜备堂闱奉凊温。塞上有松教傍鹤，山中无草不成萱。所欣佳景供慈豫，奚用雕甍更绮轩。胜处文言难拟议，仲长乐志已曾论。
敬题崇谟阁
作者：弘历
朝代：清
体裁：五言律诗

我建崇谟阁，由来意寓深。牒图传帝系，实录缅天临。故土宁容阙，十年递送钦。继哉祈永命，慎矣惕难谌。
敬题崇谟阁
作者：弘历
朝代：清
体裁：五言律诗

故宫兴王地，实录合尊藏。敬建崇谟阁，永昭白水乡。萝图灿金匮，瓜瓞演银潢。缔造贻鸿业，益兹廑觐扬。
敬题康熙年间葫芦瓶
作者：弘历
朝代：清
体裁：五言绝句

具绘非因刻，成模不是陶。物皆堪造就，可识化工高。
敬题朗吟阁
作者：弘历
朝代：清
体裁：五言律诗

最久园中阁，两言题额横。春秋奉明训，风月寄閒评。五福堂依近，万年祚永宏。闻诗闻礼日，那识朗吟情。
敬题松鹤斋
作者：弘历
朝代：清
体裁：五言律诗

鹤羽千年白，松姿不老青。惟兹真上瑞，堪以祝慈宁。嘹亮声闻野，茏葱色满庭。作朋瑶岛上，王母驾为停。
敬题纪恩堂
作者：弘历
朝代：清
体裁：七言律诗

纪恩堂记纪壬寅，今岁壬寅六十春。日迈月征忽周甲，天高地厚慕深仁。敬惟无沗励以永，设曰有成愧益真。呼至床前赐拊眷，念兹能不泪流频。
敬题重绘太祖实录战图八韵
作者：弘历
朝代：清
体裁：五言排律

昊天有成命，长白肇嘉徵。草创大东始，规模方夏膺。旅犹五百阙，甲未十三增。图远先靖近，扪创更鼓升。遂因书七恨，便以进千乘。有战无不克，惟仁是用兴。艰难思祖德，继续励孙承。重绘传奕世，毋忘凛日兢。
数诗再效鲍照体
作者：弘历
朝代：清
体裁：古风

一时思靖缅，讵曰非兵佳。二字蹈轻敌，况复失徘徊。三年克鬼方，亦既云惫哉。四夷要守在，尹戍语诚赅。五岁定西域，疆宇非不开。六诏铜出坑，铸错洵不该。七旬舞干羽，事难效两阶。八政末曰师，迷复易象排。九原吊国殇，尤为难恝怀。十韵例明远，敬遵天理恢。
数诗拟鲍明远体
作者：弘历
朝代：清
体裁：古风

一心奚所托，为君止于仁。二典传家法，敬天及勤民。三无凛然奉，大公何私亲。四序协时月，熙绩在抚辰。五事惟敬用，其要以备身。六府赖脩治，其施均养人。七情时省察，惧为私欲沦。八珍有弗甘，念彼饥饿伦。九歌扬政要，郑卫漫亟陈。十联书屏扆，式听师保谆。
敷嘉室
作者：弘历
朝代：清
体裁：七言律诗

一气鸿钧鼓物华，对时书室坐敷嘉。以言斯道诚先觉，试證韶光总不差。峰影波情相澹荡，轻荑弱柳逐增加。漆园意谓犹饶舌，强论无涯与有涯。
敷嘉室
作者：弘历
朝代：清
体裁：七言绝句

善哉生意鼓东华，物物含韶淑气嘉。茂对体元繄我事，合敷膏泽万民家。
敷嘉室
作者：弘历
朝代：清
体裁：七言绝句

宜诗宜画景无尽，时雨时旸慰莫加。不啻适来观好稻，林光草色总敷嘉。
敷嘉室
作者：弘历
朝代：清
体裁：五言律诗

物物含嘉趣，东皇果善敷。无为一气转，有象万芳娱。此室独何似，如心虚受乎。更看围绿水，淘洗合清都。
敷文书院三叠旧作六韵
作者：弘历
朝代：清
体裁：五言排律

久矣别书院，重修时对文。载咨尔多士，何以称尊君。值此兴学际，应思课读勤。虚车凛有戒，实地鄙无闻。雅正原非饰，清真不贵纷。他年栋梁器，兹日蒯菅群。
敷文书院六韵
作者：弘历
朝代：清
体裁：五言排律

崇儒因广学，设教幸敷文。砥砺先修已，圭璋待致君。两京班莫羡，三策董应勤。讵尚饰其貌，还应尊所闻。江山诚助秀，华藻欲袪纷。棫朴真材毓，勖哉鱼雅群。
敷文书院再叠旧作六韵
作者：弘历
朝代：清
体裁：五言排律

湖山孕灵处，忧行不忧文。讵尚三都赋，谁批五鹿君。甄身贵方正，绩学要精勤。卢植刊碑在，戴凭夺席闻。崇儒临帐绛，程士驻旄纷。何以对休命，伫惟佔毕群。
敷文书院叠旧作六韵
作者：弘历
朝代：清
体裁：五言排律

牖民先迪士，筹治在崇文。尔尚希前哲，吾宁骄大君。并非事游衍，实欲验修勤。峰色北轩挹，江声南户闻。取裁堪契要，稽度贵离纷。治事兼经义，胡家法出群。
敷文书院四叠旧作六韵
作者：弘历
朝代：清
体裁：五言排律

借问读书者，敷文敷底文。必先修其已，乃可致乎君。讵以风云贵，徒然月露勤。枕经固厥柢，葄史博于闻。何必妍华尚，翻滋思虑纷。大端示五字，勖矣雅儒群。
文从简秋林野思
作者：弘历
朝代：清
体裁：七言绝句

杖策青松丹桕间，自称野思一时关。大凡思故出乎动，何不忘之乐此閒。
文从简草堂云树即用其韵
作者：弘历
朝代：清
体裁：七言绝句

宴坐茅堂户洞开，覆檐梧树绿生苔。忘言不啻兼忘已，那觉溪傍有客来。
文伯仁云壑秋晴
作者：弘历
朝代：清
体裁：五言律诗

云如解避秋，片片似波流。地是箕颍界，舟同李郭俦。天高惟色淡，树静乃声稠。借问骚人士，于斯赋就不。
文伯仁具区林屋图
作者：弘历
朝代：清
体裁：五言律诗

万顷接云空，具区远莫穷。水诚称浩渺，山以间巃嵷。林屋高低出，幽人来往通。分明洞庭景，不辨是西东。
文伯仁听雨楼图
作者：弘历
朝代：清
体裁：七言律诗

树色阴沉水涨沟，高人息偃在书楼。雨为时也抑为潦，听者欣乎或者愁。遮莫閒庭空立鹤，依稀远浦有归舟。便教云脚全收去，点滴筼筜卒未休。
文伯仁天池石壁图
作者：弘历
朝代：清
体裁：七言律诗

叠树层峦凡几重，梵王宫在翠微浓。润含石壁常疑雨，云羃天池欲起龙。目观静参千尺练，耳根遥彻六时钟。更谁爱把任公钓，不许区区渭上逢。
文伯仁山水
作者：弘历
朝代：清
体裁：七言绝句

茅庵搆筑翠岩隈，樾荫梳风自不埃。羽客庚申守以静，青童采得紫芝来。
文伯仁方壶图
作者：弘历
朝代：清
体裁：七言绝句

琼室珠宫镜里涵，石桥断后渺难探。汉皇却欲寻仙路，致使齐人扼掔谈。
文伯仁江山萧寺轴
作者：弘历
朝代：清
体裁：五言律诗

萧寺枕清流，丹枫色作秋。閒僧云水衲，估客利名舟。鸥鹭忘机虑，江天豁远眸。万缘空半偈，不用悟泥牛。
文伯仁溪山秋霁朱允文题即用其韵
作者：弘历
朝代：清
体裁：七言绝句

溪山有路树无名，谷里茅庵世外情。底事临秋似生感，潘家赋语案头横。
文伯仁溪山行旅
作者：弘历
朝代：清
体裁：七言绝句

栈道萦纡问路频，秋风飒沓拂衣巾。溪山跋涉何须叹，率作千秋画里人。
文伯仁研山山房图
作者：弘历
朝代：清
体裁：五言律诗

山水清音处，幽人结隐寮。无僮闭洞户，有鹤守塘桥。独坐溪亭上，遐思太古遥。谁知隔谷口，还复客来招。
文伯仁秋岩飞瀑图
作者：弘历
朝代：清
体裁：古风

瀑奏琴瑟声，岩张锦绣色。锦绣较犹俗，琴瑟拟岂得。高人世表致，声色讵能域。造物无尽藏，耳目之所食。
文伯仁秋江垂钓图
作者：弘历
朝代：清
体裁：七言绝句

不系虚舟任所如，丝纶欲下故徐徐。一川秋水清何碍，意钓原非为羡鱼。
文伯仁花溪渔隐
作者：弘历
朝代：清
体裁：七言绝句

阁闾独坐钓竿持，夹岸飞花点钓丝。生面别开武陵记，晋渔秦隐两兼之。
文伯仁雨窗延爽
作者：弘历
朝代：清
体裁：古风

崇山雨欲来，矮屋风亦满。奚必许家诗，独诩高楼但。所遇致不同，得趣胥足善。长吟把卷人，身意都萧散。
文伯仁雪景
作者：弘历
朝代：清
体裁：七言绝句

不改后凋松盖绿，犹馀独出寺楼红。经营惨淡开生面，祇在天公玉戏中。
文君白头吟
作者：弘历
朝代：清
体裁：古风

牡丹开时置锦帐，牡丹谢时委路旁。怜新弃旧皆如此，何必相如薄情子。不妒茂陵人如花，只恨当垆时便差。白头吟罢心独苦，请君自读长门赋。
文嘉仿米友仁云山卷
作者：弘历
朝代：清
体裁：古风

衡山三绝肖老米，休承亦复如虎儿。家风辉映称合璧，艺苑盛事传今兹。潇湘白云留董迹，画禅书室重拈题。文水规模见是卷，比似原作无然疑。夜雨晓烟乍合泮，三湘七泽浑迷离。草草中不失天真，元晖三昧诚得之。妙哉道场山畔苕溪上，屡教神往撚吟髭。双美合并信奇遇，不胫妙喻有所思。
文嘉仿米家苕溪春色卷
作者：弘历
朝代：清
体裁：五言律诗

吏隐薄青纶，消閒只合閒。晓岚迷野坞，春色满江关。玉磬参承处，洼尊点缀间。云烟生湿润，活脱米家山。
文嘉支硎草堂图
作者：弘历
朝代：清
体裁：七言绝句

山水清音草木馨，传神不问识支硎。苍岩阿那云深处，我亦微吟得少停。
文嘉横琴听泉图即用其韵
作者：弘历
朝代：清
体裁：七言绝句

世间万事如云烟，逝者应怀子在川。焦尾不弹非默坐，祗为真琴当我前。
文嘉疏花冷蕊小幅用画间题者韵四首 其一 文嘉
作者：弘历
朝代：清
体裁：七言绝句

野草閒花遍谷香，谁教冷蕊绽旃堂。当秋乍看冰心白，破腊全欺磬口黄。
文嘉疏花冷蕊小幅用画间题者韵四首 其三 王稚登
作者：弘历
朝代：清
体裁：七言绝句

小金山阁俯滦江，曾貌疏花入月窗。今日真梅端在目，翻嗤布鼓不成腔。
文嘉疏花冷蕊小幅用画间题者韵四首 其二 周光
作者：弘历
朝代：清
体裁：七言绝句

塞山那有藐姑姿，携得行幐软玉肌。消暇不教开牖看，恐防朔吹十分吹。
文嘉疏花冷蕊小幅用画间题者韵四首 其四 居节
作者：弘历
朝代：清
体裁：七言绝句

花常不落蕊常开，笑我无能引绿杯。有子停云真未往，无妻和靖俨重来。
文嘉遥山高树即用其韵
作者：弘历
朝代：清
体裁：七言绝句

清和高树绿阴齐，一带遥山望欲迷。佳客不妨挈柑酒，黄鹂宁必独听啼。
文嘉雪景
作者：弘历
朝代：清
体裁：五言律诗

漠漠银花布，乔林幻作梅。致深石涧锁，无碍草堂开。耐冷自高士，停吟亦逸材。戴船事嫌熟，步玉有宾来。
文嘉高山流水即用其韵
作者：弘历
朝代：清
体裁：七言绝句

树如摇籁岭生烟，千尺飞流落碧川。趺坐幽人方默会，不知客到草堂前。
文园六咏 其一 房
作者：弘历
朝代：清
体裁：七言绝句

迹自倪传今属黄，世间执业底为常。云林图展试一證，惭愧草房易瓦房。
文园六咏 其三 水
作者：弘历
朝代：清
体裁：七言绝句

雁齿桥栏照影红，金阊想像画图中。虽然入海殊遥近，及至其间合相同。
文园六咏 其二 山
作者：弘历
朝代：清
体裁：七言绝句

四面真山中假山，颇因诘曲露孱颜。暇馀偶向其间步，真假何须辨等閒。
文园六咏 其五 鱼
作者：弘历
朝代：清
体裁：七言绝句

网罟丝竿例不动，镜中拨刺锦成云。文园当日原灵沼，于牣何殊乐利群。
文园六咏 其六 蝉
作者：弘历
朝代：清
体裁：七言绝句

流响欣闻绰尔齐，蛙声自合异高低。听来却欲笑王晏，鼓吹宁须惭孔圭。
文园六咏 其四 松
作者：弘历
朝代：清
体裁：七言绝句

峰侧岭端合点缀，橐驼教种稚松新。设如拱把例桐梓，孟氏良言思养身。
文园四咏 其一 石
作者：弘历
朝代：清
体裁：古风

南方石玲珑，北方石雄壮。玲珑类巧士，雄壮似强将。风气使之然，人自择所向。
文园四咏 其三 鹿
作者：弘历
朝代：清
体裁：古风

野鹿如牛羊，日夕每下来。溪边及岩畔，可与共徘徊。此地之所长，江南何有哉。
文园四咏 其二 松
作者：弘历
朝代：清
体裁：古风

涉园松参天，文园松齐肩。境新斯植稚，而亦森苍然。右招西岭者，老逾彼千年。
文园四咏 其四 鹤
作者：弘历
朝代：清
体裁：古风

吴中曾一见，缀景置雕笼。岂如纵以飞，来往翱烟空。质之倪高士，首肯应我从。
文园狮子林
作者：弘历
朝代：清
体裁：七言律诗

本是姑苏狮子林，匪今移仿至斯今。无须数典费多语，偶此遣怀因畅心。夏不期过婪尾暑，风原如令打头金。笑予结习依然在，续卷仍题七字吟。
文园狮子林
作者：弘历
朝代：清
体裁：七言律诗

狮林早识弗因倪，考覈频经画卷稽。吴苑塞庄岂殊也，山情水态实同兮。十成已罢重赓韵，一晌何妨趁兴题。虽是八旬艰健步，陟高仍与敬为跻。
文园狮子林
作者：弘历
朝代：清
体裁：七言律诗

谓曰文园别御园，狮林一例仿苏门。笑他于古称高士，曾识而今百塞垣。自夏入秋方著句，去陈嫌复可轻言。尔来旸雨幸时若，敢即心纾敬益敦。
文园狮子林得句
作者：弘历
朝代：清
体裁：五言律诗

武水文园里，相资德以胥。底须论南北，率可印明虚。墙外僧冠映，湖中君子居。设如询姓氏，盖不出倪徐。
文园狮子林遣虑
作者：弘历
朝代：清
体裁：七言律诗

心因时若略觉适，游以几馀得趁閒。驻已月过方此咏，军临地远念其艰。虽云三捷频闻至，惟祝一征耆定还。水秀山青倪尽里，那能畅意豫斯间。
文姬归汉歌题宋人画
作者：弘历
朝代：清
体裁：古风

刖足修史犹不许，何用千金赎一女。去留两地不忍言，十八拍中字字苦。明妃无还蔡女还，红颜命亦有夷艰。汉家乡郡原如故，二十年来转眼间。何人笔底传神韵，八字双眉蹙千恨。前瞻故国心欲飞，回忆双儿泪偷抆。飕飕猎背朔风生，严寒那畏归鞭鸣。候门父老意何急，戎王马上难为情。
文安道中作
作者：弘历
朝代：清
体裁：古风

赵北一寸馀，文安亦相等。京师复若何，向北望引领。麦色较西蔚，近水润苗颖。可慰更可惜，佽飞禁驰骋。继优霈乃佳，为之心耿耿。
文峰诗昨于西山得玲峰树之文源阁既为之歌兹以其副置于景福宫之门名曰文峰而系以诗
作者：弘历
朝代：清
体裁：古风

物有一兮必有偶，伯兮叔兮相与友。玲峰既峙文源阁，文峰讵复藏岩薮。贲然肯来树塞门，景福宫前镇枢纽。是处拟为归政居，老谢远游迩斯守。皇山较此实卑之，却笑犹堪拜米叟。巨孔小穴难计数，诡棱奇□自萦纠。西山去京无百里，车载非关不胫走。洞庭湖石最称珍，博大似兹能致否。宋家花石昔号纲，殃民耗物鉴贻后。岂如畿内挺秀质，弗动声色待近取。抑仍絜矩于人材，政恐失之目前咎。设因文以寓词锋，姑俟他年试吟手。
文庙
作者：弘历
朝代：清
体裁：五言律诗

文庙吴中古，来瞻致仰钦。胡为观像设，或可拟尸临。乙酉别成昔，七旬重谒今。敬思不踰雉，敕命敢从心。
文庙
作者：弘历
朝代：清
体裁：五言律诗

犹未干戈戢，已兴礼乐融。圣图真广大，文教合尊崇。璧水恒论道，泮宫每献功。至今培正学，比户鬯儒风。
文庙
作者：弘历
朝代：清
体裁：五言律诗

道接百王后，文崇一统前。规模诚有异，声教讫无边。念旧衣冠慎，怀新礼乐宣。辟雍创国学，合在洽熙年。
文庙我
作者：弘历
朝代：清
体裁：六言诗

太宗文皇帝初，定大业即尊儒。重道释奠孔子，以四子配并立。文馆译书史于，翔凤阁实肇国。
文庙释奠礼成有述
作者：弘历
朝代：清
体裁：七言律诗

圣祖于斯避暑曾，养恬乐利被黎蒸。闾阎此日较前盛，礼乐百年以后兴。爰建庙堂欣庆落，载因释奠仰依凭。菁莪雅化捷影响，已有庠间俊秀升。
文征明山水
作者：弘历
朝代：清

凭栏俯层阁，空阔恰怡神。祛暑松荫老，点秋枫叶新。高山森荦峃，流水净涟沦。佳客携琴至，应为同调人。
文征明松荫听瀑图
作者：弘历
朝代：清

为爱泉声涤垢思，不簪不履坐厜。山庄曾学斯人听，却愧中涓供奉随。
文徵明万壑松涛即用其韵
作者：弘历
朝代：清
体裁：七言绝句

飞泉直落白云深，松下班荆籁谡林。细㩁枕流将漱石，古人端复有知音。
文徵明买鱼沽酒
作者：弘历
朝代：清
体裁：七言绝句

船唇渔父提鱼卖，桥首奚童沽酒回。炉火正红宜对雪，较量陶党底为哉。
文徵明仿李成寒林轴
作者：弘历
朝代：清
体裁：五言律诗

山树不知名，山泉处处清。叶丹飘复止，石白凸兼平。疏密擅风伯，精神是李成。骚人工寄兴，楚诵缅幽情。
文徵明仿董源笔意
作者：弘历
朝代：清
体裁：七言绝句

飘然巾袖坐崖巅，明月松间石上泉。恰是右丞得句候，宁惟北苑借神传。
文徵明倚树观泉
作者：弘历
朝代：清
体裁：七言绝句

石桥好是隔红尘，古树槎枒涧水滨。肯向世间留姓氏，白衣祗合号山人。
文徵明兰竹
作者：弘历
朝代：清
体裁：五言律诗

一首尼山操，三篇卫国诗。真教投气味，谁复觉参差。介入葳蕤影，香含潇洒枝。衡翁非漫作，应为寄相知。
文徵明兰竹即用其韵
作者：弘历
朝代：清
体裁：七言绝句

邈矣幽人本同节，久而君子不闻香。衡翁寓意在齐物，偏放竹边兰叶长。
文徵明千竿耸翠
作者：弘历
朝代：清
体裁：七言绝句

万玉丛看远岫尖，灵岩早见翠当檐。木泾卜筑今谁氏，合是诗宗沈德潜。
文徵明南屏秋雨即用其韵
作者：弘历
朝代：清
体裁：七言绝句

石崖坐客抚瑶琴，落涧流泉万嶂深。底识一天秋雨意，七弦成韵总潜沈。
文徵明古松奇石
作者：弘历
朝代：清
体裁：七言绝句

石骨松皮了莫分，松苍石诡相氤氲。设如太古无名字，何致人疑布与黂。
文徵明古石乔柯即用其韵
作者：弘历
朝代：清
体裁：五言绝句

石介柯亦古，气求蔚森阴。讵可画图视，停云自写心。
文徵明吉祥庵图即用其韵
作者：弘历
朝代：清
体裁：七言绝句

良友相将游寺间，一忘还乃一思还。不言自可分伯仲，何必衡山更写山。
文徵明听琴图
作者：弘历
朝代：清
体裁：七言绝句

长松疏竹夜堂清，横膝焦桐澹荡鸣。更不题诗应有意，昌黎犹自致閒评。
文徵明墨梅
作者：弘历
朝代：清
体裁：五言绝句

贞白是本性，丰姿有别调。不可作梅观，停云自写照。
文徵明姑苏四景即用其韵 其一 虎邱
作者：弘历
朝代：清
体裁：七言律诗

突兀平川一阜蟠，豫游曾记奉慈颜。遥瞻虔祝福如海，近指欣歌寿似山。清远学仙成独往，祖龙求剑笑空还。却怜选壁题诗处，应有蒙茸绿藓斑。
文徵明姑苏四景即用其韵 其三 天池
作者：弘历
朝代：清
体裁：七言律诗

半岩乳窦浸山生，汇作天池数亩成。陡峡不期跳浪鲤，落崖那数听春莺。尔时知有良朋挈，此日如陪胜赏并。佳处祗宜公四海，衡翁何事乃言争。
文徵明姑苏四景即用其韵 其二 石湖
作者：弘历
朝代：清
体裁：七言律诗

秀到石湖莫更加，山翻翠影水涵花。行春桥畔丝垂柳，磨屿冈头叶吐茶。万顷太湖望波渺，上方净域步蹊斜。堵坡阿那云深处，好在莲龛住薄伽。
文徵明姑苏四景即用其韵 其四 天平
作者：弘历
朝代：清
体裁：七言律诗

范园屏障玉峰堆，花作藩篱径碧苔。为政设方万笏拱，如伤敢忘兆民哀。行时每忆春方半，小雨忽欣云尽开。赤子追随近马足，展图情似此重来。
文徵明山村嘉荫图
作者：弘历
朝代：清
体裁：七言绝句

重阴绿树覆茅堂，邱索遗编共㩁商。童子烹茶不妨缓，相投水乳正言长。
文徵明山水
作者：弘历
朝代：清
体裁：五言律诗

凭栏俯层阁，空阔恰怡神。祛暑松阴老，点秋枫叶新。高山森荦峃，流水净涟沦。佳客携琴至，应为同调人。
文徵明山水
作者：弘历
朝代：清
体裁：七言绝句

携舟避暑白洋湾，著色聊乘三日间。生面争衡太湖水，层峦耸出翠孱颜。
文徵明山水
作者：弘历
朝代：清
体裁：七言绝句

诗以得称画以名，画虽入格欠诗精。或为赝鼎炫时俗，故祗题图韵未赓。
文徵明山水即用其韵
作者：弘历
朝代：清
体裁：七言绝句

高台纵目驰千里，野艇呼朋泛一双。画在诗中诗在画，所欣即景阅吴江。
文徵明山静日长图
作者：弘历
朝代：清
体裁：七言律诗

淡墨疏皴真不真，惟欣对处静无尘。草成玉露有佳话，韵写停云自主人。溪水镇如广长舌，涧松已作老龙鳞。东坡最是齐年者，乃较区区百四旬。
文徵明春山夜雨即用其韵
作者：弘历
朝代：清
体裁：七言绝句

夜窗风满雨来时，对坐剧谈静掩扉。不是巴山秋涨际，却同商隐蓦思归。
文徵明春山烟树图
作者：弘历
朝代：清
体裁：六言诗

春山秀冶含姿，春树烟融雨滋。记得枫桥那畔，所逢往往如斯。
文徵明晴山策骑图即用其韵
作者：弘历
朝代：清
体裁：七言绝句

吴天晴似未晴时，过雨前村水满陂。款段溪桥如怯步，因之也与意俱迟。
文徵明曲港归舟图用画间题者韵
作者：弘历
朝代：清
体裁：古风

野艇不须收，烟波任拍浮。得诗缘即景，适性且随流。山泉雨后生，飞下白云横。留得匡庐意，青莲策杖行。凭栏聊极目，灌木绿阴稠。寄语披蓑者，源中可放舟。山势倏断续，云容镇滃浮。漫嫌沙水浅，且自泊孤舟。
文徵明松坡高士
作者：弘历
朝代：清
体裁：七言绝句

松阴有客貌清臞，可唤仙翁可唤儒。手把黄庭向空宇，即心即境契虚无。
文徵明松阴听瀑图
作者：弘历
朝代：清
体裁：七言绝句

为爱泉声涤垢思，不簪不履坐厜㕒。山庄曾学斯人听，却愧中涓供奉随。
文徵明松阴高士
作者：弘历
朝代：清
体裁：七言绝句

潇落茅庵浅淡山，野桥欲过又成还。厜㕒已有班荆者，付与林泉相对閒。
文徵明林径微吟图即用其韵
作者：弘历
朝代：清
体裁：七言绝句

江落林疏山复空，移情何必海天东。抱琴童子聊迟步，閒止幽怀自忖中。
文徵明柳汀仙舫即用其韵
作者：弘历
朝代：清
体裁：七言绝句

青蒲戟戟刺波芽，舣舫轻风拂鬓斜。对坐如评高士传，那更水面问桃花。
文徵明柴门草阁图
作者：弘历
朝代：清
体裁：七言绝句

地僻江深乐轴迈，寒侵草阁迈清和。浣溪神韵形容处，静坐无言知作么。
文徵明桃源图
作者：弘历
朝代：清
体裁：七言绝句

舍船入访洞中春，逢有人言此避秦。一自渊明成记后，渔郎未免是知津。
文徵明梅竹双禽图即用其韵
作者：弘历
朝代：清
体裁：七言绝句

有梅未觉小园荒，间竹真称君子堂。对语山禽不飞去，为耽幽籁与清香。
文徵明江南春图
作者：弘历
朝代：清
体裁：七言绝句

春水初柔春树青，远山湿翠玉为屏。溪村阿那扁舟处，我亦曾因意与停。
文徵明沧江渔乐即用其韵
作者：弘历
朝代：清
体裁：七言绝句

渔村近水宅如浮，两个渔翁閒并舟。置却笭箵鱼不捕，且擎大白醉清秋。
文徵明泉石清音即用其韵
作者：弘历
朝代：清
体裁：七言绝句

对坐谁分宾与主，剧谈却喜老松阴。石泉激越音偏好，不藉调弦更抚琴。
文徵明深树茅堂即用其韵
作者：弘历
朝代：清
体裁：七言绝句

峦一曲还溪一湾，葺茅堂正构其间。幽人自是出尘想，那虑移文有北山。
文徵明清溪茅屋即用其韵
作者：弘历
朝代：清
体裁：七言绝句

百尺飞流落石滩，绿阴深处草堂閒。幽人独听仍独返，那更林扉藉叩关。
文徵明温兰图即用其韵
作者：弘历
朝代：清
体裁：七言律诗

写花生动叶仓琅，丛下仙男抱夜光。楚畹风清佩无斁，蓝田日暖玉生香。逐炎谩诮随伊去，引兴应知为尔长。珍重停云馆里客，本无身境可相忘。
文徵明溪亭客话即用其韵
作者：弘历
朝代：清
体裁：七言绝句

络石飞来瀑水长，湱然清听满林塘。剧谈想是羲皇上，那涉世间炎与凉。
文徵明溪亭流玉即用其韵
作者：弘历
朝代：清
体裁：七言绝句

飞流如玉落溪湾，埼岸虚亭俯涧潺。苍穆林峦无俗态，足知真迹出衡山。
文徵明溪坪雅话
作者：弘历
朝代：清
体裁：七言绝句

相商隐趣得清陪，爱坐嘉阴扫绿苔。生面别开三友径，有人散步过桥来。
文徵明溪山深雪图
作者：弘历
朝代：清
体裁：七言绝句

山阴舟舣冻溪边，尚有泠泠瀑水悬。此日料应王逸少，倚窗停笔望江天。
文徵明燕山春色即用其韵阅徵明诗中颇有思乡之意故即用其韵反以嘲之
作者：弘历
朝代：清
体裁：七言绝句

东华尘爱软红酣，待诏金门衣脱蓝。既忆江乡莼味好，何来鹏翼此图南。
文徵明独坐看泉即用其韵
作者：弘历
朝代：清
体裁：七言绝句

独坐厜㕒意阿托，山崔错处水摐然。欲询纵目凝思者，视听既亡那是泉。
文徵明琴韵松风即用其韵
作者：弘历
朝代：清
体裁：七言绝句

碧溪足洗筝笛耳，苍巘不孤钟伯心。漫谓草亭无客对，长松落落是知音。
文徵明琴鹤图即用其韵
作者：弘历
朝代：清
体裁：七言绝句

萧斋绿树盖重阴，家事无他鹤与琴。祗许幽人来问事，相商疏仡以前音。
文徵明秋岩听瀑图
作者：弘历
朝代：清
体裁：六言诗

晶箔不遮山色，螺屏欲逗云容。叶态将疏还密，秋光似澹而浓。高人隔崖小坐，伊谁策杖过从。可许平分幽韵，青莲日照垆峰。
文徵明竹兰
作者：弘历
朝代：清
体裁：七言绝句

淇澳风依空谷香，气求雅合此同堂。衡翁寓意真超俗，所见犹思鹤阜旁。
文徵明竹树即用其韵
作者：弘历
朝代：清
体裁：七言绝句

萧落槎枒各有神，新芜诡石静无尘。物犹择友两相得，应笑烧琴对画人。
文徵明竹里春深图即用其韵
作者：弘历
朝代：清
体裁：七言绝句

擘峡飞泉落涧流，春园与物乐油油。略嫌密竹遮人眼，骋望还因上迥楼。
文徵明紫竹
作者：弘历
朝代：清
体裁：七言绝句

绿叶猗猗缀紫枝，初观想以意为之。不从韵玉馆傍过，那识人间信有斯。
文徵明绝壑鸣琴即用其韵
作者：弘历
朝代：清
体裁：七言绝句

班荆陡涧飞泉处，不必剧谈琴写心。欲笑移情伯牙未，过时犹复忆知音。
文徵明绿荫携琴即用其韵
作者：弘历
朝代：清
体裁：七言绝句

对坐幽人水阁深，诗情六义托高岑。待琴更有溪头者，欲谱临河绿树阴。
文徵明绿阴草堂图即用画中题者韵·其一
作者：弘历
朝代：清
体裁：七言绝句

淡苍浓翠点斜曛，远嶂相联瀑为分。布景要当具神解，岂同一例写松云。
文徵明绿阴草堂图即用画中题者韵·其三
作者：弘历
朝代：清
体裁：七言绝句

生计何须二顷存，家私颇喜千编积。柴门静绝剥啄声，萝径閒过鹤鹿迹。
文徵明绿阴草堂图即用画中题者韵·其二
作者：弘历
朝代：清
体裁：七言绝句

杖策常看隔岸青，结茅为爱平林绿。溪光开鉴拟若耶，峰色展屏即天目。
文徵明绿阴草堂图即用画中题者韵·其四
作者：弘历
朝代：清
体裁：七言绝句

辋水犹疑华子冈，静听天弄发丛簧。同人各有清词咏，俨是当年玉磬堂。
文徵明胥口秋晴
作者：弘历
朝代：清
体裁：七言绝句

衡山胥口写秋晴，叠树层峦霁景清。曾渡胥门一片水，不能无议致閒评。
文徵明茅亭清话
作者：弘历
朝代：清
体裁：七言绝句

茗碗香炉尽洒然，高僧相对试谈禅。㩀床者定知谁氏，识得依稀似乐天。
文徵明草堂对坐图
作者：弘历
朝代：清
体裁：七言绝句

榕树森森荫草庐，剧谈试拟意何如。因提以上相商㩁，不是万言时事书。
文徵明观瀑图
作者：弘历
朝代：清
体裁：五言绝句

立者扶筇杖，坐者倚松阴。人各适其适，同一听泉心。
文徵明观瀑图即用其韵
作者：弘历
朝代：清
体裁：七言绝句

淜滂振鹭落烟空，遥对人如太白风。回问停云梦醒未，天台只在浙江东。
文徵明雪景
作者：弘历
朝代：清
体裁：七言绝句

见晛应知消未得，吹风却讶积犹高。漫言幻景饶真赏，对幻思真望每劳。
文徵明青绿山水
作者：弘历
朝代：清
体裁：五言律诗

水秀山明处，佛家仙者都。往来无俗士，谈笑有鸿儒。诗合曹从事，画宗赵伯驹。陡思龙井上，视此定何如。
文徵明飞瀑松声即用其韵
作者：弘历
朝代：清
体裁：七言绝句

岩间松韵荅泉声，策杖高人与目成。记得寒山千尺雪，无端一中画中情。
文殊寺静舍作
作者：弘历
朝代：清
体裁：古风

古屋祇三间，却自尧年有。十笏可容膝，五字曾题手。隔壁喧番唱，云祝无量寿。有言野狐鸣，无言狮子吼。问汝偏袒者，此义亦知否。
文殊寺静舍作
作者：弘历
朝代：清
体裁：五言律诗

静舍花宫侧，春朝憩偶然。三间仍斗室，廿载阅流年。花色真如示，禽音妙偈宣。奎文重仰焕，到处勉绳前。
文殊寺静舍叠辛丑韵
作者：弘历
朝代：清
体裁：五言律诗

寺侧三间屋，居之安信然。虽云额斗室，可以识尧年。又五春秋阅，来听经咒宣。未能忘结习，每忆祝釐前。
文殊寺静舍少憩
作者：弘历
朝代：清
体裁：五言律诗

祇苑鹫峰顶，攀登片刻延。真容佛光仰，斗室御题悬。到处惟钦圣，无心更问禅。壁诗一再读，俯仰缅流年。
文汇阁
作者：弘历
朝代：清
体裁：五言律诗

皇祖崇经训，图书集大成。分颁广流布，高阁此经营。规拟范家制，工因商众擎。亦堪匹四库，永以贮层甍。
文汇阁叠庚子韵
作者：弘历
朝代：清
体裁：七言律诗

天宁别馆书楼耸，向已图书贮大成。遂以推行庋四库，况因旧有匪重营。西都七略江干现，东壁五星霄际擎。却待钞完当驿致，文昌永古焕重甍。
文津阁
作者：弘历
朝代：清
体裁：五言律诗

四库收精要，千秋示率循。宁惟资博物，端以藉修身。蒇事虽犹待，集成斯已珍。渊源如欲问，应自此寻津。
文津阁作歌
作者：弘历
朝代：清
体裁：古风

四库全书胥告成，如种树以十年计。自渊而溯复至源，兹乃于津睹厥萃。循名前后似不伦，七字长歌阐其义。渊海资溯乃得源，得源方可知津谓。循环往复沃于心，内圣外王枕葄备。浩如虑其迷五色，挈领提纲分四季。经诚元矣标以青，史则亨哉赤之类。子肖秋收白也宜，集乃冬藏黑其位。如乾四德岁四时，各以方色标同异。义如是耳贵躬行，讵在侈谈誇博记。
文津阁即景
作者：弘历
朝代：清
体裁：五言律诗

缀景阁之前，假山太古然。明亭乡敞宇，暗窦出幽泉。物理叶声应，尘忘契道诠。秋云归岫去，生翠洗遥天。
文津阁咏古树
作者：弘历
朝代：清
体裁：古风

四库编书成十年，四阁庋书搆九岁。山庄之阁曰文津，适以今春蒇全备。其三无过建平地，此则塞垣古树萃。树古乃不知秦汉，兴州后代名那计。许衡或此曾对树，树尔时鲜诗书味。
文津阁对荷作
作者：弘历
朝代：清
体裁：古风

山庄之荷今岁佳，处处香云灿锦绮。文津阁义象天一，所以墀前溶绿水。池中分种敖汉莲，绿琼盖衬红霞蕊。远观近玩无不宜，应是芳腴漱经史。座疑延耶律楚材，诚㦲蒙古之君子。
文渊阁赐茶
作者：弘历
朝代：清

层阁文华殿后峨，昨春庆宴觉无何。具瞻楠架四库贮，且喜芸编三面罗。十载春秋成不日，极天渊海尚余波。待钞蒇事遗百一，月课督程仍校讹。
文游台
作者：弘历
朝代：清
体裁：七言律诗

周览城闉每系舟，缓催珠勒度秦邮。郊东尚有高台见，宋代闻因雅会留。何必当时嗟禄薄，却教终古羡文游。龙眠结搆应多事，试问今还藉画不。
文游台
作者：弘历
朝代：清
体裁：七言律诗

穹若高台出树看，五贤当日此盘桓。犹传东郭文游处，不异西园雅集观。称胜以人讵以地，尚论为羡那为叹。千秋俎豆舆情颂，元祐宁须做好官。
文源阁
作者：弘历
朝代：清
体裁：七言律诗

四库钞誊将逮纪，文渊蒇事幸堪论。再斯略易此为继，成亦可期始实繁。却笑博那能强识，由来要不在多言。昌黎原道从头读，应识文源即道源。
文源阁得句
作者：弘历
朝代：清
体裁：七言律诗

四库崇文建御园，行春初祉例诗言。外王惟勖心无逸，内圣犹惭学有源。经与史诚资法鉴，子和集亦助搜论。设云守约应何是，成性存存道义门。
文源阁题句
作者：弘历
朝代：清
体裁：七言律诗

校雠三载粗功蒇，曾巩黄香较彼精。亦已小惩祛捷径，居然大备获书城。公天下岂目资视，愧古圣惟已力行。六十过方荟四库，幸哉举事竟看成。
文璧雨馀春树即用其韵
作者：弘历
朝代：清
体裁：七言绝句

为图复与补诗成，送客北征霁景明。却是灵岩曾驻处，展观亦用缱怀生。
文璧高树栖乌
作者：弘历
朝代：清
体裁：七言绝句

孝廉茅屋养其亲，玉磬慈乌却认真。应识图中携手者，汉家未是别居人。
斋中
作者：弘历
朝代：清
体裁：七言律诗

斋中永昼静愔愔，消遣惟欣翰墨林。懒作新奇可喜事，常存后乐先忧心。岂因久历生骄泰，越以小康励敬钦。何必赋诗多颇忆，难忘熟处每成吟。
斋中
作者：弘历
朝代：清
体裁：七言律诗

斋中閒坐忽惭吾，政简心清敢恃乎。自审幸而八弊绝，那辞仍此一忧俱。天高地广人民众，上敬下安衣食图。祈岁莫嫌歉岁有，知难或可大难无。
斋中宴坐戏成
作者：弘历
朝代：清
体裁：五言律诗

看山似驰驿，信宿策归骢。了识非游客，明仍返法宫。往来初不觉，朝暮迅其中。冬暖霏酥雨，稍欣滋麦芃。
斋宫书事
作者：弘历
朝代：清
体裁：七言律诗

致斋广殿昼沉沉，绿润庭槐布影深。明旦曰临钦敕命，雨旸时若祝关心。敢忘渴望经畴昔，益切冰兢继自今。芳草窗前宜静寄，晚来又喜作轻阴。
斋宫六章章十四句
作者：弘历
朝代：清
体裁：四言诗

有侐斋宫，翼翼沉沉。穆穆皇考，心圣祖之心。丕冒万宇，上帝是钦。维日南至，郊祀孔临。迁坐变食，在悬无音。凝祉受釐，俨若帝歆。来戒来斋，用凛难谌。（一章）龙塞之山，储有良材。乃浮于川，达帝京不迟。爰经爰营，载筑载培。命彼大匠，绳尺是依。其柱维楠，其桷维柏。不文不镂，海望所作。既底厥法，载观其落。（二章）猗与煌与，天辟之宇。郁嵂柧棱，贝箔珠户。枚枚岩岩，在乾清宫左。有丹其楹，有青其琐。既深以严，亦安而妥。不敞不轩，周庐绵绵。曰维亿年，利我后人。（三章）昔在圣祖，心斋肃肃。考建兹宫，匪誇华屋。致洁致诚，毋疏毋黩。律中黄钟，一阳始复。将事大祀，心乎穆穆。爰即而斋，爰薰而沐。瞻仰昊穹，以集厥福。（四章）自古建章，万户千门。亦有大夏，嶊嶉成观。彼何为兮，此则可原。匪以富而侈，匪以饰而繁。制朴而浑，居兹敬存。有堂则明，有室则温。我后子孙，永保斯孔安。（五章）永言保之，戒彼崇台。我宅是宇，心乎我思。我祖我考，廓此丕基。我曷承之，俾堂构是贻。天飨惟诚，民归惟慈。惟慈惟诚，匪以伪为。我后子孙，尚克念兹。（六章）
斋宫即事
作者：弘历
朝代：清
体裁：五言律诗

季月渥沾霖，宜农兆庶谌。趁耕苗已发，常请祭方临。已愿应时雨，其如靳泽阴。明当诣坛宿，虔惕意难禁。
斋宫即事
作者：弘历
朝代：清
体裁：七言律诗

昨年夏至北郊祭，今岁上辛祈谷禋。都以微疴阙躬诣，是因深疚切心寅。虽非耄耋逮望八，敢不起居慎养身。粘壁吟题閒历读，犹希归政重逢辰。
斋宫即事叠去岁韵
作者：弘历
朝代：清
体裁：七言律诗

昨岁祈辛未与祭，今春慎养得躬禋。受恩逾重心逾惕，经事益多志益寅。昭格惟诚怀体物，端凝以久勖脩身。浃旬年更殷勤数，犹日孜孜待丙辰。
斋宫叠去岁对雨有作原韵
作者：弘历
朝代：清
体裁：五言律诗

预日临斋所，前朝足好霖。绿铺新草色，翠羃古槐阴。天贶承逾惕，民情静可斟。适然相合处，去岁此时心。
斋宫叠去岁对雪诗韵
作者：弘历
朝代：清
体裁：七言律诗

卓午同云蔚以兴，满期对雪昨年仍。须臾散去原孤望，展转看来未易徵。也识春长期可待，却缘泽歉闷先增。肃斋穹宇将承祀，事切祈农倍惕兢。
斋宫叠旧作韵
作者：弘历
朝代：清
体裁：七言律诗

将临大祀惕予躬，肃肃清斋此在宫。一气回时天意见，诸缘净处道心融。閒听韶磬松风外，坐验周圭日影中。昭事惟馨吾敢谓，只馀颙若数年同。
斋宫叠癸亥春正旧作韵
作者：弘历
朝代：清
体裁：五言律诗

诗屏七岁阅，霁景六街清。春好新沾雪，金穰恰应庚。光风天宇丽，嫩日午窗晴。爆竹鸣丰豫，端倪始帝城。
斋宫夜雪
作者：弘历
朝代：清
体裁：五言律诗

申末天衣布，亥初瑞叶舒。继飘旋继大，时疾复时徐。问彻五更夜，知沾三寸馀。明当诣坛宿，凭辇庆何如。
斋宫夜雪六韵
作者：弘历
朝代：清
体裁：五言排律

午云蔽金鸟，夜雪洒铜龙。渥泽迎长至，殷希慰半冬。隔窗想浩浩，积阁愿重重。不寐消清漏，忘言听远钟。寝衣身敢适，侧席意弥颙。难说麦根固，艰哉忆在农。
斋宫对雨
作者：弘历
朝代：清
体裁：五言律诗

东壁洁斋庐，大斋迁以居。将雩颙有若，遂雨庆何如。润意满金戺，寒光切碧疏。昔题一再读，触目敬深予。
斋宫对雨有作
作者：弘历
朝代：清
体裁：五言律诗

自我肇元祀，四年三望霖。敷天新沛泽，豫日此浓阴。树色深如洗，檐声静似斟。依然迁坐处，敢忘曩时心。
斋宫对雪
作者：弘历
朝代：清
体裁：七言律诗

夜雪欣闻为夙兴，密飘徐洒午犹仍。正当斋日慰颙念，况值谷辰庆美徵。飞处凤楼浑欲隐，积馀鸡树已知增。算来三白真如数，天眷钦承意倍兢。
斋居
作者：弘历
朝代：清
体裁：古风

仲夏昼正长，日出东北天。披衣起问政，敢耽晓凉眠。视事既早矣，先午亦毕旃。得暇以为愧，朵殿披书篇。书篇岂易披，穆然对圣贤。设为华藻资，匪益乃害焉。
斋居
作者：弘历
朝代：清
体裁：古风

北至应斋居，日长蕴炎暑。优霖已过旬，晴曦炽轩宇。广厦尚郁蒸，小民怨如睹。曰豫验咎徵，踟蹰不遑处。大田亦需泽，又复望甘雨。
斋居
作者：弘历
朝代：清
体裁：古风

斋居值仲秋，方坛临次祭。阊阖秩金�，丰歉筹农计。西成定大局，二釜犹中岁。春旱夏继涝，此穫实意外。宵旰慰悯忧，惭徨感明赐。瑞玉将报贶，灵鼓方调气。今秋已云徂，来年愿如意。
斋居
作者：弘历
朝代：清
体裁：五言律诗

斋居逮祈戊，国本念民天。复望云兴矣，仍看霁惘然。晷长影渐短，政简意弥虔。最切河工问，洪流未翕川。
斋居
作者：弘历
朝代：清
体裁：五言律诗

斋居颇有暇，亦不废清吟。渐永稀闻漏，犹轻远布阴。九华罢剪綵，双麦彻悬金。静领盆梅馥，洒然觉称心。
斋居
作者：弘历
朝代：清
体裁：古风

斋日视祭差，致诚应无二。况兹飨先农，孰非为民事。暮春诹吉亥，将临千亩地。土膏虽润升，时雨乃艰致。岂不日密云，未行徒乱意。
斋居
作者：弘历
朝代：清
体裁：七言律诗

朵殿轻霜拂帝萝，斋居权喜政无多。枫殷菊淡争秋老，几静窗明爱日和。拈韵底须工祭獭，学书不为换笼鹅。哀鸿陡触苏松泽，转瞬冬来计若何。
斋居
作者：弘历
朝代：清
体裁：五言律诗

鹑首星临次，羲车日最长。辨方慎水火，恊纪验柔刚。鸡漏报迟箭，龙舟罢远塘。遄臻缘毖祀，讵为度端阳。
斋居
作者：弘历
朝代：清
体裁：五言律诗

黄扉简奏章，略屏万几忙。斋戒志守一，清和日正长。望云惟有叹，抚序切无遑。何岁不求雨，固知吾德凉。
斋居养心殿夕景
作者：弘历
朝代：清
体裁：五言律诗

秋巡旋翠跸，冬祭入彤宫。夜静市声达，更长烛影融。几閒筹政要，涝后廑民穷。戒井铜壶漏，年光几点中。
斋居即事
作者：弘历
朝代：清
体裁：古风

低田甫得种，高田已出秧。麦有结穗者，有才三寸强。望雨虽未迫，愁乃倍徬徨。灾沴荐臻后，亟待接青黄。雩祭举龙见，希霈甘膏霶。然非至太甚，不敢礼异常。心则惭甚焉，惠宁吁昊苍。
斋居即事
作者：弘历
朝代：清
体裁：古风

常年望雨际，今春望可无。然此因涝后，过甚多泥涂。竭力督疏涸，稍稍耕犁扶。恤民不恤帑，责人先责吾。况当藉千亩，敬事敢缓图。三时期尚遥，思艰以嗟吁。
斋居即事
作者：弘历
朝代：清
体裁：五言律诗

斋以敬为要，穆如谨视闻。虽逢政斯简，犹恐志微纷。窗纸移曦影，炉香袅篆纹。抚时方出震，惕若作之君。
斋居即事
作者：弘历
朝代：清
体裁：古风

昨岁因巡瀛，雩坛遣恭代。然而望泽忧，沿途惟轸慨。今春幸蒙佑，优渥甘膏沛。却以每作阴，心恐霖过最。自究愿尽善，愿多愁所会。时旸此斋居，颇觉方寸泰。咄此复失言，捷音盼即逮。
斋居即事
作者：弘历
朝代：清
体裁：五言律诗

昨近沐甘霖，常雩惕照临。迁居慎兴息，屡视卜晴阴。于泽宁辞足，事天惟是钦。晚云弥四宇，那免复希心。
斋居即事
作者：弘历
朝代：清
体裁：七言律诗

朵殿深沉暑不留，清斋昼静篆烟浮。短长南北日占晷，小大往来易惕周。觉道有风原解愠，思量无雨那消愁。问予愁果全消未，尚为筹边系念悠。
斋居即事
作者：弘历
朝代：清
体裁：五言律诗

腊雪昨年渥，戒居斋殿深。慰和虑兼顾，亏与昃殷心。以此惟增惕，无他祇益钦。消灾成语在，节后祝霙谌。
斋居即事
作者：弘历
朝代：清
体裁：五言律诗

节物逮清和，斋居毖念多。春膏幸沾麦，夏泽吁滋禾。几敕惟精一，政齐不及过。轻云通晚布，数问势如何。
斋居即事
作者：弘历
朝代：清
体裁：五言律诗

虽是常祈远，亦希近泽深。轻云作微雨，既惜复滋钦。敢恃春膏屡，益思秋穫谌。食天民本系，怵惕切衷心。
斋居即事
作者：弘历
朝代：清

雨后节迟暑尚悭，凉生秘殿远尘寰。对时已惕阴将长，抚序应知岁渐孱。心尚清明敢辞老，政关治忽戒偷闲。斋居永昼闲原有，诗本黄绫手自删。
斋居即事
作者：弘历
朝代：清
体裁：七言律诗

雨后节迟暑尚悭，凉生秘殿远尘阛。对时已惕阴将长，抚序应知岁渐孱。心尚清明敢辞老，政关治忽戒偷閒。斋居永昼间原有，诗本黄绫手自删。
斋居即事
作者：弘历
朝代：清
体裁：七言律诗

雨馀长昼净凉生，广殿纱疏研匣清。遂与拈毫成韵语，无过飞兴念农耕。黍苗助长已沾泽，麦穗临收便望晴。患失由来吾尚尔，因之亦可验人情。
斋居即事·其一
作者：弘历
朝代：清
体裁：古风

去岁遭大故，三月三逢雨。稍释悯民愁，实切思亲苦。今年正二月，雪泽颇优睹。暮春之四日，三寸犹沾土。其后清明风，果应四十五。即今望雨切，日甚一日数。信我忧劳人，意合恒悽楚。
斋居即事·其二
作者：弘历
朝代：清
体裁：古风

京畿固望霖，二麦实种齐。心更忧河南，秋冬泽已稽。山左虽被膏，未遍恐饰辞。平粜及借贷，缓刑命以时。叮咛再三谕，惟是悯黔黎。秦西报雨霈，晋省亦沐之。岂不为远欣，而难解近思。
斋居夕景
作者：弘历
朝代：清
体裁：古风

雪后酿轻寒，望前吐新月。帘旌下氍毹，盆卉喷馡馞。华檠兰燄辉，绣户绮钱揭。席怀汉帝问，政凛周王忽。谁曰此几閒，最难穷理窟。
斋居夜雨
作者：弘历
朝代：清
体裁：五言律诗

颐园奉寿宁，享庙返宫庭。所喜深秋暖，恰闻夜雨零。田功筑圃毕，檐溜隔窗听。此际偏宜者，沃滋宿麦青。
斋居对梅之作
作者：弘历
朝代：清
体裁：古风

窗明忆雪英，风静思香髓。结习常嗤我，神解惟应尔。黍谷欲回阳，玉律将开子。朝来眄瓷盆，梢头绽数蕊。写影故横斜，弄珠独清美。坐对验化机，物物皆天理。
斋居对雪
作者：弘历
朝代：清
体裁：七言律诗

昨日同云彻夜浓，侵晨密雪洒铜龙。乍疑春絮飞宫柳，叠见冬花冒禁松。霏喜万年介釐祝，致斋一意笃孚颙。稠繁天惠何修沐，戒满撝谦滋励恭。
斋居有作
作者：弘历
朝代：清
体裁：七言律诗

三日斋居一日增，所为中祀欲亲承。左坛北庙值相接，春仲戊祈诣实应。天锡八旬曼以羡，心钦一已继而绳。缅夷又递请封信，美善尽哉滋业兢。
斋居杂言
作者：弘历
朝代：清
体裁：古风

吉戊当仲朔，寅斋犹孟春。帝京景物繁，爆竹仍时闻。御园半月间，庆节已厌纷。图此适清谧，书史聊堪亲。然而一日乐，安可禁万民。复思蒙正言，近远殊有分。况今正塞河，瓠子冲决频。塞固已下策，下策屡遘屯。嗟哉齐豫方，吾民胡不辰。
斋居读书效白居易体
作者：弘历
朝代：清
体裁：古风

志在鲁论语，行在虞典谟。观理上下易，游情三百诗。苟能体诸躬，四种蕴无馀。但侈资博览，五车亦云徒。新年景和韶，法宫此斋居。政务值多暇，吾还读吾书。读书如是读，岂同章句儒。
斋戒还宫西直门外作
作者：弘历
朝代：清
体裁：七言律诗

撰良临苑溯常规，每值晴和众实怡。却以无云四朝度，几曾有喜近臣知。致斋仍复彤宫返，祈泽益颙青殿寅。历览连塍冬麦茁，思其膏渴过因谁。
斋戒还宫西直门外作
作者：弘历
朝代：清
体裁：七言律诗

龙见时应雩举常，还宫穑事验途旁。季春雨透欣希有，迩日阴过望复忙。麰麦含膏抽嫩颖，黍禾出土发新秧。慰中饶切不知足，颙冀天恩霈泽霶。
斋戒进宫西直门外作
作者：弘历
朝代：清
体裁：五言律诗

北至将临祭，西郊此进宫。晓云仍渐散，夏种未全同。农苦深怜彼，时乖益责躬。甘膏难再缓，迫望昼宵中。
斋戒进宫西直门外作
作者：弘历
朝代：清
体裁：古风

昨日幸御园，诹吉奉慈辇。今朝还法宫，祈谷钦斋典。轻舆晓不寒，摄提贞孟转。村田多积玉，宿麦苗微辨。惟廑农彼劳，敢云兆兹善。
斗牛歌题刘松年画
作者：弘历
朝代：清
体裁：古风

畜之善者莫如牛，秉坤之德其性柔。柔则近驯应无斗，而胡斗牛绘者稠。韩戴惠崇不一足，而独画谱未传刘。是图却标松年绘，初无名款及印留。不知题署为谁氏，传讹徒以笔墨遒。戴嵩斗牛其自斗，牧童指谬笑以尤。韩滉寔有集社斗，暗门盖此粉本求。兮疆划界各部伍，长官坐视如运筹。轰轰击鼓作进势，闪闪扬鞭督退休。僧道老幼群助力，各不相让如相雠。五溪蛮俗虽有此，殊此集社衣冠俦。绘者自别具神解，未兮胜负方低头。砺角欲进且伺隙，待贾其勇先定谋。大都争牝弗让牡，遂致变柔成刚流。是为画斗画将斗，万理于是可悟不。设其胜负两各定，索然乏趣谁回眸。
斜阳落照
作者：弘历
朝代：清
体裁：七言律诗

消云倬午快晴申，落照斜阳万树均。此见山庄秋首况，何当御苑夏初臻。诚资宜晒满饱饼，兼惬无泥畅发轮。曰慰便虞心近放，竟艰一刻得怡神。
断桥残雪
作者：弘历
朝代：清
体裁：七言绝句

在昔桥头密雪铺，举头见额忆西湖。春巡几度曾来往，乃识西湖此不殊。
新城行宫作
作者：弘历
朝代：清
体裁：五言律诗

四围临碧水，几树发红花。驻早因程近，寻春引兴赊。轩亭喜淳朴，瓯研总清嘉。一宿明当去，翻嫌此似奢。
新城行宫晚坐
作者：弘历
朝代：清
体裁：五言律诗

环水开行馆，因心便远尘。波光入窗澹，草色护阶新。清夜谁何静，行檠书史亲。明朝启前跸，供帐已嫌频。
新城道中
作者：弘历
朝代：清
体裁：古风

北来麦益佳，黍禾亦日好。自此晴雨时，西成冀万宝。迩来颇炎蒸，土燥埋秧小。朝露虽略润，终觉为泽少。为之复望霖，因以常年考。春旱率成例，祈至花开枣。麦秋恒歉登，大田尚可保。岂能如今岁，绿野怀新早。蜀望人尽同，欲速讵非躁。自解虽如斯，希泽终萦抱。江浙晴方佳，燕齐雨滋妙。寰宇九万里，毕愿时若报。慰少忧恒多，分应个中老。
新城道中作
作者：弘历
朝代：清
体裁：五言律诗

麦穗秀将实，黍苗吐欲齐。农功日逢好，土吏语堪稽。饼贱昨年冀，沙乾复雨徯。西成尚遥在，祈望正长兮。
新城道中杂咏六首 其一 界河
作者：弘历
朝代：清
体裁：七言绝句

匹失信义犹当重，况在堂堂万乘君。一水分疆界辽宋，渝盟何怪致金军。
新城道中杂咏六首 其三 升仙桥
作者：弘历
朝代：清
体裁：七言绝句

卖药桥头不识名，平明飞去上瑶京。列仙传大都如是，徵实曾无一个诚。
新城道中杂咏六首 其二 紫泉河
作者：弘历
朝代：清
体裁：七言绝句

澄渟曲注皎然清，千载如斯天一生。何事相传中夕变，至今留得紫泉名。
新城道中杂咏六首 其五 开善寺
作者：弘历
朝代：清
体裁：七言绝句

藤胎俯仰八金刚，闻道形传道子唐。不及赵州文武水，至今功德浴空王。
新城道中杂咏六首 其六 二忠祠
作者：弘历
朝代：清
体裁：七言绝句

仓卒捐躯宁讵易，从容尽命信为难。二忠俎豆千秋烈，古柏森森白日寒。
新城道中杂咏六首 其四 观射台
作者：弘历
朝代：清
体裁：七言绝句

淳化当年此北巡，阅强弩射铁林军。宁知后世浸微弱，五国凄凉泣朔云。
新封安南国王阮光平遣陪臣进贡并称明年三月起程入觐诗以志事适唐张谓戏赠杜侍御送贡物诗在侧即用其韵
作者：弘历
朝代：清
体裁：七言律诗

孚意君臣事不难，诚肫那藉设盟坛。来朝北阙亲而近，弗异南邦衣与冠。班接诸王邻雁列，筵开八月享鸡寒。贤藩贡悃殊侍御，纪实聊凭信史看。
新春万寿山
作者：弘历
朝代：清
体裁：七言律诗

倏忽上元节已过，馀閒一赏寿山螺。漫怜火树收金炬，且喜银花积翠峨。气酿寒光犹料峭，风吹云色又婆娑。因之望蜀仍希雪，长此安穷竟若何。
新春万寿山
作者：弘历
朝代：清
体裁：七言律诗

御苑今年幸上旬，节前有暇事游巡。名山咫尺宜清眺，韶景依迟报始訚。檐缀华镫那赏夜，盆馡温卉恰知春。昨秋句又成隔岁，陶侃诚为解事人。
新春万寿山
作者：弘历
朝代：清
体裁：七言律诗

灯为宝月雪为花，初地青阳景已嘉。齧岸波新连冻浦，晒窗日暖上明纱。依稀梅蕊图江国，次第杨稊报岁华。与物皆春春始鬯，藻思发亦肖萌芽。
新春万寿山
作者：弘历
朝代：清
体裁：七言律诗

灯夕犹赊五日间，良游偶值万几閒。楼台又是新春景，诗句那饶太古山。潇洒暂还惭独乐，徜徉顷亦忆民艰。云容叆叇将敷泽，渴望难纾懒陟攀。
新春万寿山
作者：弘历
朝代：清
体裁：七言律诗

节后兼欣雪后来，寿山韶景值初开。阳林珠缀欲垂颗，阴岭玉铺未化皑。活水已从涧口落，嫩金微摇柳梢才。情知烂漫无多待，花信宁须羯鼓催。
新春万寿山
作者：弘历
朝代：清
体裁：七言律诗

节过燕九早收灯，取暇名山悦可凭。仰察峰头无积雪，俯观池面有消冰。柳丝桃朵虽差未，烟意波容已绝胜。便使韶光一齐发，对时摛藻我犹能。
新春万寿山
作者：弘历
朝代：清
体裁：五言律诗

过节稍馀暇，新春试赏山。冻苏土润埒，冰解水溶湾。四序不相让，一心底是閒。迥轩俯旷野，于耜廑民间。
新春万寿山二首·其一
作者：弘历
朝代：清
体裁：五言律诗

节后馀清暇，山园试一游。春云才出谷，新水已胜舟。阳巘芜茵吐，曲堤柳线柔。时光不相让，何以惜阴流。
新春万寿山二首·其二
作者：弘历
朝代：清
体裁：五言律诗

冰解春湖阔，山光映水光。都堪体仁智，那在赏芬芳。地迥暄犹嫩，林稀景弗藏。烟村遥入望，可果足填仓。
新春万寿山即景·其一
作者：弘历
朝代：清
体裁：七言绝句

檐收华缀罢春灯，咫尺春山一晀登。花柳六桥方蕴酿，较于红绿雅相应。
新春万寿山即景·其三
作者：弘历
朝代：清
体裁：七言绝句

水田开治亩纵横，和雇催教腊底成。讵为溪村增点缀，恐妨举趾误春耕。
新春万寿山即景·其二
作者：弘历
朝代：清
体裁：七言绝句

瓮山当日是童山，清跸年来屡往还。恰为招提开祝嘏，翠峰叠树总增颜。
新春万寿山即景·其五
作者：弘历
朝代：清
体裁：七言绝句

五里玉河达玉泉，溶溶新水可乘船。静明沿揽迟他日，午漏声过漫久延。
新春万寿山即景·其六
作者：弘历
朝代：清
体裁：七言绝句

牡蛎窗虚向远开，芸编绨几称清陪。唐花底用工㸐蕴，春物昌昌即渐来。
新春万寿山即景·其四
作者：弘历
朝代：清
体裁：七言绝句

高下移栽五鬣松，郁葱佳气助山容。岩枫涧柳迟颜色，祗觉森森翠益浓。
新春万寿山即景杂咏·其一
作者：弘历
朝代：清
体裁：七言绝句

外藩曲宴尚馀閒，乘兴因之万寿山。底识阳和旋转处，梅心柳眼动相关。
新春万寿山即景杂咏·其三
作者：弘历
朝代：清
体裁：七言绝句

开韶消息发春姿，苔色林光渐袅怡。那藉银花将火树，天然图画座中披。
新春万寿山即景杂咏·其二
作者：弘历
朝代：清
体裁：七言绝句

烟村爆竹远连声，稔岁欣占谷日晴。即看鳞塍多积玉，东郊应不误春耕。
新春万寿山即景杂咏·其五
作者：弘历
朝代：清
体裁：七言绝句

玉镜平铺雪未消，轻烟丽日凑初韶。寻春指日应何处，只在长堤接六桥。
新春万寿山即景杂咏·其四
作者：弘历
朝代：清
体裁：七言绝句

相推稔冉得能神，散步名山乂晓春。著壁宗苍画尚好，怜他应唤隔年人。
新春万寿山清漪园即事
作者：弘历
朝代：清
体裁：五言律诗

节后仍馀暇，名山试重游。东风已拂柳，春水可行舟。蠛蠓乘阳气，凫鹥下暖流。六桥阿那畔，耕织又从头。
新春万寿山清漪园即景
作者：弘历
朝代：清
体裁：七言律诗

御苑今年迟驻跸，清漪节过始来临。缀檐灯例成孤负，插架书犹耐讨寻。待泮冰光方淰淰，未昌山色渐愔愔。润含生意宜韶律，又喜璇霄布密阴。
新春与大学士并内廷翰林等重华宫联句小宴复成近体
作者：弘历
朝代：清
体裁：七言律诗

兴庆宫中翰墨筵，每教令日纪韶年。情关一德联堂陛，乐叶八音调管弦。体物漫称诗禁雪，抽思应许兴奔泉。天街爆竹声砰磕，却喜阳和万里宣。
新春丰泽园
作者：弘历
朝代：清
体裁：七言律诗

今春丰泽真丰泽，珠有光辉玉有烟。润蔚千塍物勾甲，融调太蔟气规圜。柳丝积素消垂雨，檐箸条冰化滴泉。亟待西来新使到，蓼萧好与荅韶年。
新春养心殿
作者：弘历
朝代：清
体裁：古风

苍龙转玉斗，紫禁訚青阳。金戺蓂叶舒，绮殿梅英芳。奉时钦体仁，祈岁颙屡祥。开年百务简，惕夕一心强。好恶戒已私，诗书挹古香。畴咨伫有翼，敕命励无疆。
新春含经堂
作者：弘历
朝代：清
体裁：五言律诗

人世有仙蓬，御园东复东。望春真合此，会景每无穷。坡雪迎窗白，盆梅映座红。画诗常在壁，底辨异和同。
新春含经堂
作者：弘历
朝代：清
体裁：七言律诗

琴荐墨壶镇依旧，松蕤梅馥又从新。明窗指处日移影，净几凭来书与亲。节景已过正月半，今年忽是六旬人。英华含咀五经在，欲藉昌黎一问津。
新春含经堂
作者：弘历
朝代：清
体裁：五言律诗

过节馀清暇，书堂次第巡。研精必因义，抚序正为仁。亦自悬灯在，而非燃烛频。盆梅吐芳萼，讶隔一年春。
新春含经堂漫题
作者：弘历
朝代：清
体裁：七言律诗

纽芽时节逮根荄，又倚明窗芸帙开。未得孜孜还矻矻，非誇实实与枚枚。阳涯冰解白浮水，午砌雪消绿到苔。檐缀綵檠应笑我，上元过了看镫来。
新春奉皇太后重华宫小宴
作者：弘历
朝代：清
体裁：七言律诗

纷来鸾凤数无央，玉扆金舆拥百祥。西望瑶池降王母，东迎苍驾莅青皇。鱼龙曼衍频陈瑞，火树茏葱待熻光。七种预挑人日菜，万年先进上元觞。
新春奉皇太后驻跸圆明园
作者：弘历
朝代：清
体裁：七言律诗

西山积素见巃嵷，六出重欣旋舞空。景益上林初报喜，吉占多稼敢言丰。行春玉树银花丽，侍辇千秋万载同。却指鳌山成隔岁，青郊灯事记途中。
新春小宴外藩·其一
作者：弘历
朝代：清
体裁：五言律诗

南巡将启驾，西苑预开筵。节景迎元夜，恩波例往年。情联新旧客，春在凤凰弦。章黻彬仪度，谁云裘是毡。
新春小宴外藩·其二
作者：弘历
朝代：清
体裁：五言律诗

叛孽适俘至，俦前细鞫情。设如不跋扈，一例被恩荣。极典伊谁取，围观众莫惊。各其勤职守，彰瘅有权衡。
新春御园即事六首·其一
作者：弘历
朝代：清
体裁：七言绝句

华镫綵胜绘韶妍，瞥眼林塘又隔年。今岁春光早往岁，冰消乍可试兰船。
新春御园即事六首·其三
作者：弘历
朝代：清
体裁：七言绝句

安集延将拔达山，仰流群集觐天关。劳徕行庆逢嘉节，敦俭焉能一例删。
新春御园即事六首·其二
作者：弘历
朝代：清
体裁：七言绝句

山亭水榭一相于，火树银花待节舒。所觉便宜定奚是，不须丙夜治军书。
新春御园即事六首·其五
作者：弘历
朝代：清
体裁：七言绝句

雁回鱼陟柳稊枝，春到人间万物知。观象羲经思茂对，惴矜惟是奉无私。
新春御园即事六首·其六
作者：弘历
朝代：清
体裁：七言绝句

先春三白□农宜，山脚庭心总润滋。原是朝乾夕惕所，敢誇累洽太平时。
新春御园即事六首·其四
作者：弘历
朝代：清
体裁：七言绝句

西山积素矗遥棱，又见轻云傍晚兴。不雪何妨雪终好，由来知止定谁曾。
新春恭奉皇太后幸圆明园
作者：弘历
朝代：清
体裁：七言律诗

嫩日和风丽凤城，御园韶孟更鲜清。恭陪慈豫行时令，乐向春台验物情。冻柳临堤舒眼缬，温花向席发心荣。初来别有生欣处，弥望鳞塍积瑞霙。
新春恭奉皇太后驾幸圆明园·其一
作者：弘历
朝代：清
体裁：七言律诗

柳眼花心各待春，传言青帝驾青轮。香霏寒圃飘金粉，色转晴丝惹曲尘。最爱风光迎午夜，却离宫阙未由旬。玉沟冻解琉璃滑，恰与阳和布泽匀。
新春恭奉皇太后驾幸圆明园·其二
作者：弘历
朝代：清
体裁：七言律诗

谁道仙家别有京，依依爱日永蓬瀛。鸣春鸟择昌条语，画水鱼穿嫩藻行。炬为迎蟾莲万朵，梅因饯腊玉千茎。芳年合有新诗咏，物物春台揔向荣。
新春悦心殿
作者：弘历
朝代：清
体裁：七言律诗

朵殿凭高俯液池，行时恰值悦心时。山容积雪融和盎，物象熙春詄荡披。待引鱼龙辉火树，先招鸾凤试冰嬉。奉三正喜三阳泰，辅相裁成有所思。
新春悦心殿
作者：弘历
朝代：清
体裁：五言律诗

谒庙有馀暇，陟山亦偶然。春阴又觉好，细雪已徐翩。底藉椒花颂，待吟琼叶篇。悦心端在此，可以荅韶年。
新春斋居
作者：弘历
朝代：清
体裁：七言律诗

新年例不判行施，更大斋居简阅披。人日已过占燕喜，灯宵未到驾鳌迟。民生国计筹全局，盘石苞桑廑远思。耕牧伊犁期永定，自维终莫有閒时。
新春淑清院
作者：弘历
朝代：清
体裁：七言律诗

西苑筵开惠远人，需传外办且逡巡。石泉益峭缘经雪，竹柏虽苍解媚春。趁暇仙壶聊悦目，开韶翰席越怡神。土膏香润向阳草，念到农田慰是真。
新春游万寿山报恩延寿寺诸景即事杂咏·其一
作者：弘历
朝代：清
体裁：七言绝句

悬灯列炬庆霄阑，趁暇名山此静盘。祇树法云瞻宝月，如如不动镇团团。
新春游万寿山报恩延寿寺诸景即事杂咏·其三
作者：弘历
朝代：清
体裁：七言绝句

阶际青青草布茵，寻常行处不生尘。玉澜堂外溶新水，凫雁鲦鲿总乐春。
新春游万寿山报恩延寿寺诸景即事杂咏·其二
作者：弘历
朝代：清
体裁：七言绝句

宝塔初脩未克终，佛楼改建落成工。诗题志过人皆见，慈寿原同山样崇。
新春游万寿山报恩延寿寺诸景即事杂咏·其五
作者：弘历
朝代：清
体裁：七言绝句

肖翘蠕动柳生稊，脉润土膏欲作泥。却缱吾民于耜者，趁时布种可能齐。
新春游万寿山报恩延寿寺诸景即事杂咏·其六
作者：弘历
朝代：清
体裁：七言绝句

万物春台果是台，韶光有脚见倪哉。六桥那畔应偏好，分付东风待再来。
新春游万寿山报恩延寿寺诸景即事杂咏·其四
作者：弘历
朝代：清
体裁：七言绝句

湖水昆明蓄已多，雪消冰解涨新波。林丞又怨艰疏泄，守例真工奈汝何。
新春瀛台
作者：弘历
朝代：清
体裁：七言律诗

祭临吉戊返宫垣，路便南台小驻轩。绮户岁屏犹未彻，仙壶春事已堪论。柳稊欲展风还弱，梅萼如嫌旭乍温。逐处题诗宁虑复，盘盂几杖意斯存。
新春瀛台即事
作者：弘历
朝代：清
体裁：七言律诗

开正行乐合瀛蓬，汉树唐花试冶融。韶景几分春胜里，朱楼一朵翠云中。昨来岁序殊新旧，资始乾元协雨风。过眼寸阴求日益，关心万姓祝年丰。
新春瀛台即事
作者：弘历
朝代：清
体裁：七言律诗

步辇平明出趯台，湖山气象已韶佳。延楼绮画连三岛，喜爆春声达六街。报午莲筒明递漏，向阳芜毯隐留荄。云容西北看来重，拟缀天花点玉阶。
新春瀛台即景·其一
作者：弘历
朝代：清
体裁：七言绝句

镜中结搆学蓬莱，行乐新春到趯台。春入湖山韶且秀，雪凝楼观净无埃。
新春瀛台即景·其三
作者：弘历
朝代：清
体裁：七言绝句

翰墨林中静六情，收来雪水煮三清。天街爆竹喧鸣处，都是皇州报喜声。
新春瀛台即景·其二
作者：弘历
朝代：清
体裁：七言绝句

诘曲兰蹊竹柏清，春烟融冶泮初晴。书斋间检前题句，又觉新年景物迎。
新春玉泉山
作者：弘历
朝代：清
体裁：七言律诗

烟宫仙木丽铜扉，积素犹看皴翠微。山又从新非故步，春虽未鬯是生机。灵源不冻常浮舫，香扆辞寒欲减衣。霭霭午阴将集霰，便希重咏六花飞。
新春玉泉山
作者：弘历
朝代：清
体裁：七言律诗

甘雪时晴瑞旭暾，玉泉咫尺赏山园。溪田冻解生新水，老树春回护野村。隔岁亭台浑绝胜，一时景物又堪论。棣通凭揽非无意，奉若乾行励体元。
新春玉泉山即事
作者：弘历
朝代：清
体裁：七言律诗

排日灯宵庆赏阑，水源新岁暇来观。故知驹影曾无住，却喜韶光已露端。鱼陟虫蠕化机肖，泉流山峙太清宽。对时育物惟吾责，敢恣嬉游忽治安。
新春补桐书屋
作者：弘历
朝代：清
体裁：古风

嘉宴锡远人，翠䍐驻西苑。光风柳外摇，春色壶中宛。徙倚憩书屋，俯仰眄云巘。池阳冰渐脆，墙阴雪初软。嫩莎忽已萌，生稊未能绾。孤琴何必抚，双鹤原堪款。几馀此静讨，逸兴复不浅。大哉造化功，妙矣韶华转。
新春试笔
作者：弘历
朝代：清
体裁：七言律诗

又拂新春试笔笺，且将閒景荅流年。藉非喜者忧何至，可识彭将殇尽然。小几金钿犹错置，天街爆竹正喧填。眼前花本非牢物，底镇牵情拟弃捐。
新春试笔
作者：弘历
朝代：清
体裁：古风

恊时届震亨，运斗当寅指。阶蓂舒两叶，苑梅点千蕊。宫壶已赐银，宝胜迟裁绮。昭苏赖化工，消息钦天纪。行令勤布德，南面励恭已。云同慰予怀，霰集占农喜。一年望岁心，绵邈从今始。
新春试笔
作者：弘历
朝代：清
体裁：七言律诗

露井融融冻欲消，慈宁旭彩寝门朝。空惭古语行时令，已有新蟾挂庆霄。诗思漫随春日至，愁怀觉比昔年饶。六霙未惬丰穰兆，懒向编悬问徵招。
新春试笔
作者：弘历
朝代：清
体裁：七言律诗

青帝权衡物纽芽，春台温盎乐羲车。仙蓂七叶人为日，宝胜三珠玉是花。膏泽平铺葱岭雪，祥光浓叠赤城霞。试灯阛阓闻箫鼓，暂许金吾不禁哗。
新春试笔
作者：弘历
朝代：清
体裁：七言律诗

颢穹云物丽青阳，太史占风又叶祥。十叶阶蓂敷燠沐，八方农事候牛芒。辛盘应节宜春好，亥字书年寿世长。章蔀从知歌乐岁，寰中五谷定逢昌。
新春重华宫
作者：弘历
朝代：清
体裁：七言律诗

即渐青韶到玉銮，新年书史伴清欢。锦呈天鹿裁幡胜，篆引仙凰喷麝兰。风定莲壶添永漏，雪融鸳瓦避轻寒。奏章尚简心馀暇，镜古勤思体治安。
新春重华宫侍皇太后宴
作者：弘历
朝代：清
体裁：五言排律

西望瑶池近，群迎王母临。欢同万方养，春始九重深。屏缀延年篆，笙调太簇音。六鳌兰作燄，百宝雾成阴。入画元朝庆，徵诗吉字吟。瑞霙飘喜气，天意即人心。
新春重华宫恭侍皇太后家宴
作者：弘历
朝代：清
体裁：七言律诗

孙曾引领綵衣迎，行乐官中和气盈。鸳瓦栖霙为喜色，凤笙按曲是春声。五辛盘献先人日，六叶蓂舒正午晴。爱敬一心承色笑，愿留羲驭驻南荣。
新晴
作者：弘历
朝代：清
体裁：七言律诗

新晴宿润夫如何，添却田盘景色多。宇宙以来便有此，画图无数总输他。风前万树霏红锦，霜后千溪敛碧波。佳兴纷投吟不尽，底须獭祭案前罗。
新月
作者：弘历
朝代：清
体裁：五言律诗

一例人间月，中秋月可人。隔年望已久，西宇见生新。璜影云霞表，冰光山水匀。锤峰屈指数，几日丽团轮。
新月
作者：弘历
朝代：清
体裁：七言律诗

一年十二度新月，月是中秋新益佳。最喜因缘逢上塞，且看隐现映高槐。无心圆缺自古若，通体晶凉与意皆。日日旋移就东壁，人间瓜饼正安排。
新月
作者：弘历
朝代：清
体裁：古风

一搯烂银钩，可望不可揣。坚欲玉尺量，却入西林里。汉边敛云片，庭前舒桂蕊。情知中秋遥，珍惜早尔尔。全体本无亏，示冲有如此。
新月
作者：弘历
朝代：清
体裁：五言律诗

一绺阔于丝，三分细似眉。西方乍生矣，今岁始逢之。酝酿上元节，徘佪碧汉涯。孅阿不分别，万古祇如斯。
新月
作者：弘历
朝代：清
体裁：七言律诗

一钩新月绛河涯，素影轻寒淰淰披。才送华镫惊过节，初来武帐又催诗。烟花少迟红尘梦，半满凭参白业椎。底用巡檐将步砌，清光无碍到毡帷。
新月
作者：弘历
朝代：清
体裁：七言律诗

万里秋空净如洗，一弯新月淡无痕。轮迟满魄光犹浅，色照群山暝不昏。飒沓已增寒淰淰，虚无那辨兔爰爰。行宫古树常经惯，即景今宵略可论。
新月
作者：弘历
朝代：清
体裁：五言律诗

中秋初度月，近塞此回看。恰好生银汉，依然映玉栏。入怀真是洁，盈手不妨寒。讵肯孤佳景，留攀桂树团。
新月
作者：弘历
朝代：清
体裁：七言律诗

中秋西去又生西，依旧秋光银汉低。待满轮规争数日，拟抟镜影乏长梯。山高月小情真到，树直烟横望欲迷。试想嫦娥经浩劫，几回循转可容稽。
新月
作者：弘历
朝代：清
体裁：七言律诗

乍非隔岭栖辉处，底用停杯试问之。节过上元堪转忆，光韬满镜未全披。独怜武帐拈吟际，每值冰天送朗时。漏下驿传封事至，批黄也觉夜眠迟。
新月
作者：弘历
朝代：清
体裁：五言律诗

但是中秋月，一钩已足佳。纤纤挂星汉，款款隔松钗。欲朗光犹嫩，未团轮自偕。晚凉倚楼角，耐可入人怀。
新月
作者：弘历
朝代：清
体裁：古风

元正越二日，太昊启节昌。行庆际芳辰，大来延千祥。举首见新月，一钩垂天潢。盈虚固其恒，新年迥异常。依依最有情，溶溶已流光。值闰以为佳，春况百二长。舒辉盼上元，凝和丽青阳。却笑九华枝，爝火言蒙庄。
新月
作者：弘历
朝代：清
体裁：七言绝句

冬月冬山又一时，玉钩松际恰逢之。徘徊不肯栖西岭，似向高斋特钓诗。
新月
作者：弘历
朝代：清
体裁：五言律诗

千山入夕时，斜汉一弯垂。似惜春秋过，依然浅淡披。光虽未盈手，阔已胜于眉。宇宙以来有，偶逢意为怡。
新月
作者：弘历
朝代：清
体裁：五言律诗

原是常年月，新春顿觉新。冰光凝绛渚，钩彩漾天津。楼阁寒无滓，松梅影绝尘。会看三五夜，海上涌圆轮。
新月
作者：弘历
朝代：清
体裁：古风

将为载月游，蛾眉便延颈。虽迟满轮光，已作宜人景。星榆谁则睹，塞树佳莫并。露坐不知寒，目共踰西岭。
新月
作者：弘历
朝代：清
体裁：古风

山静秋深新月小，楸梧风动惊栖鸟。归群牧马听人呼，唧唧蛩音泣寒草。犹忆昨年太液池，金波摇漾光琉璃。飞觞沸管讵不乐，风餐露宿将何为。将何为，清歌一曲有所思。
新月
作者：弘历
朝代：清
体裁：古风

御园月游湖，山庄并游山。甲戌曾一试，跋马胜泛船。崇情蓄已久，因缘值今年。蓂生屈指数，倏将逮上弦。举头见新月，半钩银汉湾。情知钓诗来，且迟三日间。
新月
作者：弘历
朝代：清
体裁：七言律诗

急就西移为转东，情知数转便应中。素娥盻节兴心别，诗客睋空不语同。半魄旋飞榆树杪，微香已度桂花丛。露凉风静雕栏畔，小立依然个影胧。
新月
作者：弘历
朝代：清
体裁：五言律诗

新年初度月，眉细便堪怜。映雪光偏皎，生春景越妍。桂将梅并放，今及古常悬。即渐临三五，灯宵乐事骈。
新月
作者：弘历
朝代：清
体裁：七言律诗

新月如钩低玉绳，谁参形色得相应。半全省识浑无碍，三五未临亦绝胜。火树烘春燃麝粉，莲花照夜剪吴绫。琉璃一盏馀膏尽，古佛分明谒宝灯。
新月
作者：弘历
朝代：清
体裁：七言绝句

新月宽于眉有光，半因载月半乘凉。秋蝉试响初闻处，弹指流阴幻是常。
新月
作者：弘历
朝代：清
体裁：古风

新月尚韬光，山中亦自好。入夕寒生轻，近峰魄坠早。馀影舞松杉，清况悦禽鸟。我闻埽愁帚，可以开怀抱。而胡倚咏间，懑尔增烦恼。
新月
作者：弘历
朝代：清
体裁：五言律诗

新月新春见，兴怀致弗同。弯弯初挂迥，渐渐日移东。轮共丹蓂长，光疑碧汉融。嫦娥不动念，万古桂花丛。
新月
作者：弘历
朝代：清
体裁：古风

新月映林扉，雪后益清迥。孤鹤弹梵音，陊翎自顾影。今宵值偶然，真趣尔恒领。
新月
作者：弘历
朝代：清
体裁：古风

新月生西方，盈匡度可揣。钦天精其数，常人昧兹旨。谓月向西行，岂有就东理。试看蛾眉时，常自申位始。既至轮满夕，则在卯宫矣。所见向西者，盖不由乎已。古人有精喻，谓磨盘走蚁。
新月
作者：弘历
朝代：清
体裁：古风

新月逮上弦，徘徊渐有光。入夕更云散，时现半轮匡。清影漏疏树，映我燕寝堂。适已命舆归，坐赏亦足偿。何必复登楼，高致学谢郎。
新月
作者：弘历
朝代：清
体裁：五言律诗

最喜中秋月，年年见塞山。片云净碧宇，斜汉露新弯。桂影婆娑外，蟾光酝酿间。岚寒落湖水，游舫系须閒。
新月
作者：弘历
朝代：清
体裁：五言律诗

月最仲秋好，轮惟向满佳。披光寒不碍，入意静为皆。荡漾荷花浦，徘徊榆树街。去年如是景，今岁那殊怀。
新月
作者：弘历
朝代：清
体裁：七言绝句

梧阶钩影尚朦胧，去岁秋光此夕逢。疑是素娥思白帝，却教珠泪洒寒丛。
新月
作者：弘历
朝代：清
体裁：七言律诗

汉边初见漾金钩，钓得人间尔许愁。自是四时皆有月，果然独美乃于秋。依依宵思随人会，淰淰寒光拂水流。忽忆去年欢赏处，碧梧疏影在高楼。
新月
作者：弘历
朝代：清
体裁：五言律诗

爱看望前月，日日就圆来。恰好拂檐见，如云待舫开。光明应秋最，吟倚自今才。遮莫轻云点，银蟾正养胎。
新月
作者：弘历
朝代：清
体裁：五言律诗

爱看秋中月，偏于塞上逢。冰眉才想像，汉角已舂容。万叶攒寒影，一弯开藻胸。吟安刚五字，倏忽隐西峰。
新月
作者：弘历
朝代：清
体裁：五言律诗

生轮当首度，散彩历天垣。来去只如此，盈虚略可论。榆街宵尚永，灯市晚争喧。底事光明甚，姮娥眄上元。
新月
作者：弘历
朝代：清
体裁：七言律诗

疏梧楼角影朣胧，皓彩寒光满碧空。依然今夕是何夕，已过中秋又欲中。无端感触增尔许，只此亏盈竟莫穷。黄花节届西成美，底较常年兴不同。
新月
作者：弘历
朝代：清
体裁：五言律诗

眉细中秋月，冰寒欲满空。塞山高见早，素景迥难同。潋滟沧池浪，徘徊叠树丛。锤峰玉台是，团镜待悬东。
新月
作者：弘历
朝代：清
体裁：五言律诗

碧汉一弯新，寒光且未匀。今年初见月，去岁已思人。雪积成清友，梅疏得幻身。无须眄三五，䨲影看移频。
新月
作者：弘历
朝代：清
体裁：五言律诗

碧汉拂钩纤，今年新玉蟾。韬轮原不缺，具体且生尖。柏酒方虚爵，华镫已缀檐。行将上元至，盼惜一心兼。
新月
作者：弘历
朝代：清
体裁：五言律诗

碧汉牙痕细，泠然素彩流。扫除一向暑，钓得许多秋。桂子透云馥，梧阴泫露稠。溶溶入初夜，引客上高楼。
新月
作者：弘历
朝代：清
体裁：七言绝句

碧汉秋眉露一痕，晚凉行馆静尘喧。扫愁亦是添愁者，冷露无声桂影鶱。
新月
作者：弘历
朝代：清
体裁：古风

秋月虽过孟，却是愁中度。仲巳较孟佳，况值忘愁处。漫拟一钩窄，宁非全体露。悬宇流寒光，映林荡幽趣。玉兔岂有翼，试看飞不住。
新月
作者：弘历
朝代：清
体裁：七言绝句

细于眉已阔于钩，隐隐寒光碧宇流。屈指还当三五日，塞湖载月作清游。
新月
作者：弘历
朝代：清
体裁：七言律诗

节近中秋且未中，生西已见半开弓。一天素彩谁能赋，万里寒光讶许同。为问龙坰吟皎洁，何殊松阁写朦胧。前年塞景依然在，不信流阴类转蓬。
新月
作者：弘历
朝代：清
体裁：七言律诗

行营三度看蛾月，夜渐添长景倍新。帐殿篆凝辉雉尾，网城漏递晃鱼鳞。一天秋思吟新魄，万幕寒衾忆从臣。忽听远村砧杵动，授衣时节恰临豳。
新月
作者：弘历
朝代：清
体裁：七言绝句

襄云开处一痕纤，淰淰寒光细细尖。遮莫清宵宜独坐，中人慢下水晶帘。
新月
作者：弘历
朝代：清
体裁：五言律诗

西宇分明丽，金行初度看。标形权示曲，韬采本来团。离毕空希雨，流波不碍寒。木兰聊迟载，属我兴方阑。
新月
作者：弘历
朝代：清
体裁：七言绝句

西宇初生一捻纤，高梧疏影掠堂檐。人间天上秋管领，分付中涓索轴帘。
新月
作者：弘历
朝代：清
体裁：古风

过雨琉璃洁，入冬虾蟆冷。武帐冰夜窗，豫天影遐岭。怡神在泬寥，流藻契虚静。可惜别嵩门，未一揽清景。
新月
作者：弘历
朝代：清
体裁：七言律诗

迩来弗雨犹云作，今日全消朗碧天。才得新秋对新月，可能相见不相怜。瞒人几度倾西宇，明夕居然逮上弦。分付黄头司所事，定当乘爽泛兰船。
新月
作者：弘历
朝代：清
体裁：五言律诗

逐月有新月，中秋更不同。望如闻桂馥，喜每对山空。轮是向圆好，光惟依塞融。夕寒舟罢泛，檐倚趣无穷。
新月
作者：弘历
朝代：清
体裁：五言律诗

野旷清无比，秋深光倍寒。桂香思节过，菊瘦待人看。谩惜如钩细，行当并镜团。嫦娥三万岁，少似李金銮。
新月
作者：弘历
朝代：清
体裁：七言律诗

钩样中秋月未中，较常时月迥难同。香飘丹桂三千界，光射银潮万道虹。吴质不眠修玉斧，嫦娥耐冷守蟾宫。昨年光景分明似，一晌睎吟悟色空。
新月
作者：弘历
朝代：清
体裁：七言律诗

银潢乍拂一钩横，今岁新蟾喜倍明。积雪楼阴寒不湿，纤云天际晚偏晴。人期三五多悬望，䨲守盈亏岂系情。朅忆去年缘底事，去年已觉可怜生。
新月
作者：弘历
朝代：清
体裁：五言律诗

閒云天宇净，眉影见媌娥。又报中秋近，不期一月过。毡庐依旧好，山树不妨多。试问朝歌令，删修今若何。
新月
作者：弘历
朝代：清
体裁：七言律诗

非初盈亦非初缺，似眉细复似眉颦。千古月更千古节，一年新见一年春。佳辰不改便娟景，绮席难逢伉俪人。拟向昙花参指处，色空空即息根尘。
新月
作者：弘历
朝代：清
体裁：五言律诗

魄彩吐寒空，中秋月未中。塞光偏觉异，恒质迥难同。结念香闻桂，游睎影飏枫。玉台高倚镜，奁帕半犹蒙。
新月·其一
作者：弘历
朝代：清
体裁：七言绝句

一钩宛见生西宇，十日犹迟正满轮。自是中秋胜常月，未中月便有精神。
新月·其一
作者：弘历
朝代：清
体裁：七言绝句

忘忧镜与钓诗钩，西宇哉生光渐流。谁谓坐参兼倚咏，行营忽已度三秋。
新月·其一
作者：弘历
朝代：清
体裁：七言绝句

西宇遥看挂玉弓，中秋数日未云中。已胜十一月中月，普照三千空外空。
新月·其三
作者：弘历
朝代：清
体裁：七言绝句

朦胧烟树夜斋清，借助遥村双杵鸣。会得前秋诗境界，太虚何物惹閒情。
新月·其三
作者：弘历
朝代：清
体裁：七言绝句

虽寒不湿光盈手，未满将圆意逼人。消得迟眠风露下，目穷西岭更逡巡。
新月·其二
作者：弘历
朝代：清
体裁：七言绝句

椒风荔影共徘徊，疑是仙家白玉台。漫说钱塘潮好看，万山齐赴涌金堆。
新月·其二
作者：弘历
朝代：清
体裁：七言绝句

汉边斜拂漾微明，借助龙沙景色清。林外窥人浑似旧，谁能此际暂忘情。
新月·其二
作者：弘历
朝代：清
体裁：七言绝句

流光不隐万峰尖，虎帐拈吟兴倍添。最是绿鬟新沐后，如何镜影未开奁。
新月·其四
作者：弘历
朝代：清
体裁：七言绝句

烟火全无朗碛台，岩枝涧叶夜光皑。绝尘佳景吟难尽，可惜诗人鲜到来。